title: Australialainen jalkapallo

text: Maali syntyy kun pallo potkaistaan maalitolppien välistä. Kahden sisemmän tolpan välistä menneestä maalista saa joukkue kuusi pistettä ("goal"). Sisemmän ja ulomman tolpan välistä menevästä pallosta saa yhden pisteen ("behind"). Vain yhden pisteen eli "behindin" saa myös jos pallo ei mene aivan sääntöjen mukaan maaliin, esimerkiksi tolpan kautta. Tuloksissa mainitaan ensiksi "goalit", sitten "behindit" ja tämän jälkeen kokonaispistemäärä, esimerkiksi 20–11–131.


title: Australialainen jalkapallo

text: Joukkueessa on kerrallaan 18 pelaajaa kentällä. Palloa saa kuljettaa käsissä, mutta sitä täytyy pompauttaa maan kautta 15 metrin välein. Palloa voi kuljettaa niin kauan kunnes vastustaja saa pelaajasta kiinni, minkä jälkeen pallosta täytyy luopua. Palloa voi syöttää pelaajalta toiselle suoraan käsistä potkaisemalla ("punt-kicking") tai lyömällä sitä nyrkillä toisesta kädestä ("handballing"). Pallon syöttäminen heittämällä on kiellettyä. Paitsiosääntöä ei ole. Mikäli pelaaja saa pallon suoraan ilmasta kiinni vähintään 15 metrin etäisyydellä olevan pelaajan syötöstä ("mark"), seuraa vapaapotku, jonka voi suorittaa miltä etäisyydeltä tahansa kiinniottokohdan takapuolelta. Eräs pelin luonteeseen kuuluva piirre on ns. "high mark", jossa useita pelaajia on ottamassa palloa kiinni muun muassa toisten pelaajien selästä tai olkapäiltä.


title: Australialainen jalkapallo

text: Ottelussa on yksi erotuomari kentällä, molemmissa päissä maalituomarit sekä rajamiehet kummallakin reunalla. Ottelu alkaa kun tuomari pompauttaa palloa keskellä ja pelaajat pyrkivät hyppäämällä saamaan pallon lyötyä omalle joukkueelleen. Tämä aloitus toistetaan sisempien tolppien välistä menneen maalin jälkeen. "Behind"-maalin jälkeen joukkue potkaisee pallon peliin omalta maalialueeltaan. Ottelu koostuu neljästä 20 minuutin mittaisesta neljänneksestä.


title: Australialainen jalkapallo

text: Australialaisessa jalkapallossa vartalokontaktin määrä on suurempi kuin jalkapallossa, mutta vähäisempi kuin rugbyssä ja amerikkalaisessa jalkapallossa. Taklaaminen voi tapahtua lonkalla, olkapäällä, rinnalla tai käsillä, kunhan pallo on korkeintaan viiden metrin etäisyydellä. Taklaaminen on kiellettyä olkapäiden yläpuolelle, polvien alapuolelle ja selkään. Sääntöjen vastaisesta taklauksesta seuraa vapaapotku, kuten myös jos tuomari katsoo pelaajan pitäneen palloa liian pitkään hallussaan tai juosseen pallon kanssa liian pitkän matkan ponnauttamatta sitä kentän pinnasta.


title: Australialainen jalkapallo

text: Australian ulkopuolella australialaista jalkapalloa pelaa noin 34 000 ihmistä kaikki ikäluokat yhteenlaskettuna. Erilaisia liigoja on yli 30, ja lajia pelataan yli 30 maassa. Australian ohella Naurun saarella australialainen jalkapallo on suosituin laji, maan epävirallinen kansallispeli.


title: Australialainen jalkapallo

text: Australialainen jalkapallo on rantautunut myös Suomeen, ja lajin harrastajamäärä kasvaa tasaisesti. Vuoden 2009 kaudella Suomessa pelasi kolme joukkuetta: Helsinki Heatseekers, Salo Juggernauts sekä Turku Dockers. Vuoden 2012 SM-sarjaan osallistuu joukkueita neljältä paikkakunnalta: Helsingistä, Turusta, Salosta ja Vaasasta (Waasa Wombats). Suomen maajoukkue Finland Icebreakers on osallistunut myös useisiin kansainvälisiin kilpailuihin ja voittanut kaksi perättäistä Keski-Euroopan mestaruutta vuosina 2006 ja 2007.


title: Primorjen piiri (Pietari)

text: Primorjen piiri () on yksi Pietarin liittokaupungin 18:sta hallintopiiristä. Se sijaitsee Suomenlahden rannalla Pietarin keskustan pohjoispuolella. Piirin pinta-ala on 110 neliökilometriä, ja sen asukasluku on yli puoli miljoonaa.


title: Primorjen piiri (Pietari)

text: Primorjen piiri jakautuu kahdeksaan kunnallishallintoalueeseen. Ne ovat asemaltaan Pietarin keskustan kaupunginosia ("munitsipalnyi okrug") lukuun ottamatta piirin läntisintä kunnallishallintoaluetta, Revonnenää, joka on kylä ("posjolok"). Kunnallishallintoalueet ovat


title: Hidalgo (elokuva)

text: Hidalgo on vuonna 2004 ensi-iltansa saanut yhdysvaltalainen elokuva. Sen on ohjannut Joe Johnston. Pääosissa nähdään Viggo Mortensen, Zuleikha Robinson, Omar Sharif ja Louise Lombard. Elokuvan on käsikirjoittanut John Fusco. Kuvauksesta vastasi Shelly Johnson, leikkauksesta Robert Dalva ja musiikista James Newton Howard. Elokuvan kesto on 145 minuuttia.


title: Hidalgo (elokuva)

text: Elokuvan päähenkilö on Frank, joka oli nuorena erinomainen kestävyysratsastaja. Frank saa kutsun taistelemaan maailman nopeimman ja parhaan hevosen tittelistä hevosensa Hidalgon kanssa, joka on lehmänkirjava mustangiori. Kisa juostaan Lähi-idässä ja matka on 3000 mailia. Frank voittaa kilpailun.


title: Kirovin piiri

text: Kirovin piiri () on hallintopiiri Pietarin kaupungissa Venäjällä. Se sijaitsee kaupungin ydinkeskustan eteläpuolella Suomenlahden pohjukassa. Piirissä on satama- ja teollisuusalueita ja noin 320 000 asukasta. Pietarin suursataman toiminnot hallitsevat merkittävää osaa piirin alueesta.


title: Kirovin piiri

text: Kirovin piiri jakautuu seitsemään kunnallishallintoalueeseen:


title: Lubomír Bauer

text: Lubomír Bauer (s. 21. joulukuuta 1947, Tšekkoslovakia) on tšekkiläinen entinen jääkiekkoilija, pelipaikaltaan vasen hyökkääjä. Hän pelasi 18 kautena Tšekkoslovakian mestaruussarjassa 584 liigaottelua ja teki 147 maalia. Bauer pelasi Kladnon kuuluisassa huippuketjussa Eduard Novakin ja Milan Novyn kanssa 1970-luvulla. Hän pelasi kaudella 1971–1972 Tšekkoslovakian maajoukkueessa.


title: FK Šinnik Jaroslavl

text:
Šinnik () on jalkapalloseura Jaroslavlin kaupungista Venäjältä. Joukkue pelaa nykyisin Venäjän jalkapallon toiseksi korkeimmalla sarjatasolla ykkösdivisioonassa.
Seura on perustettu vuonna 1957 nimellä ""Himik"", jolla se tunnettiin vuoteen 1960 saakka. Neuvostoliiton mestaruussarjassa se pelasi vuonna 1964. Venäjän liigassa se on parhaimmillaan ollut neljäs, vuonna 1997. Kaudella 2003–2004 se selvisi Venäjän cupissa välieriin. Se on pelannut Venäjän korkeimmalla sarjatasolla kausina 1992, 1997–1999, 2002–2006 ja 2008, ja toiseksi korkeimmalla sarjatasolla kausina 1993–1996, 2000–2001, 2007 ja 2009-2011.


title: Seitsemän seinähullua veljestä

text:
Seitsemän seinähullua veljestä (alun perin Pentti Oskari Kankaan seitsemän seinähullua veljestä) on Pentti-Oskari Kankaan vuonna 1966 perustama huumorimusiikkia esittävä yhtye. Ensimmäisen levytyksensä yhtye teki nimellä Pentti Oskari Kangas ja Kuusisto vuonna 1968, jolloin Shokki-levymerkki julkaisi singlen, jossa 1. puolella oli kappale "Säkylän Siiri" ja 2. puolella "Yrjö". Kappaleet sävelsi William White (Antti Hammarberg) eli Irwin ja Bill Black (Vexi Salmi). Orkesteri oli Uuden Iloisen Teatterin (UIT) orkesterina 29 vuoden ajan vuosina 1979-2007. Lisäksi orkesteri oli kiinnitettynä neljän vuoden ajan Tampereen teatterin musikaaliesitykseen "Sugar eli Piukat paikat" (1982-86). Vuonna 1985 orkesteri palkittiin Suomen Muusikkojen Liiton tunnustuspalkinnolla. Orkesteri toimii edelleen. Orkesterin nykyisistä jäsenistä Matti Saariselle on myönnetty valtion ylimääräinen taiteilijaeläke, jonka ovat saaneet myös orkesterissa pitkään vaikuttaneet Seppo Korjus ja Pekka "Pablo Seppä.
Yhtyeen jäsenet Seppo Korjus, Raimo Smedberg ja Kari Lehtomäki tekivät Jukka Virtasen kanssa 24-osaisen komediasarjan The Joulukalenteri, jota esitettiin MTV3-kanavalla vuonna 1997, uusintana vuonna 1998 Subtv:llä vuonna 2007 sekä Subilla vuonna 2017. Lea Laven oli yhtyeen apusolisti vuosina 1966-68. Yhtye teki syksyllä 2007 kahdeksalla paikkakunnalla iskelmäyhtye Finlandersin kanssa Iloinen Joulukonsertti -kiertueen. Käsikirjoituksia ovat tehneet Ilkka Talasranta ja Jukka Virtanen, Markku Heikkilä ja Jussi Tuominen joka jatkaa edelleen käsikirjoittajana. Tiina Brännäre on ohjannut suurimman osan konserteista ja jatkaa edelleen. TV-ohjelmasta The Joulukalenteri tuttu Santasen perhe Olli, Kerttu sekä Näsä ovat seikkailleet näihin päiviin asti vuosittaisissa Joulukonserteissa.


title: Miller

text: Miller on muun muassa seuraavien henkilöiden sukunimi:


title: Sergei Terehhov

text: Sergei Terehhov (s. 18. huhtikuuta 1975 Pärnu, Viron SNT, Neuvostoliitto) on entinen virolainen jalkapalloilija. Hän oli pelipaikaltaan vasen laitahyökkääjä.


title: Sergei Terehhov

text: Terehhov pelasi vuosina 2000–2004 norjalaisessa SK Brannissa ja 2002–2004 Valkeakosken Hakassa, missä hän voitti myös Suomen mestaruuden. Vuonna 2005 hän siirtyi Venäjän pääsarjaan FK Šinnik Jaroslavliin, missä hän pelasi kaudella 2005 seitsemän liigaottelua ja kaksi cup-ottelua. Elokuussa 2006 Terehhov palasi Veikkausliigaan, tällä kertaa FC Hongan riveihin. Hongan-vuotensa jälkeen Terehhov palasi Viroon ja pelasi FC TVMK:ssa kaksi kautta. Kausina 2009–2013 hän edusti JK Nõmme Kaljua.


title: Sergei Terehhov

text: Terehhov pelasi myös Viron maajoukkueessa, jossa hän teki 94 ottelussa viisi maalia.


title: Milan Chalupa

text: Milan Chalupa (s. 4. heinäkuuta 1953 Oudolen, Tšekkoslovakia) on tšekkiläinen entinen jääkiekkoilija. Chalupa oli luotettavimpia puolustajia Tšekkoslovakian maajoukkueessa 1970- ja 1980-luvuilla. Hän oli joukkueineen voittamassa kaksi olympiahopeaa (Innsbruck 1976, Sarajevo 1984) ja kaksi maailmanmestaruutta (1976, 1977)


title: Auli Mantila

text: Auli Mantila (s. 27. toukokuuta 1964 Jyväskylä) on suomalainen elokuvaohjaaja ja kirjailija. Vuosina 2012–2016 hän toimii taiteilijaprofessorina.


title: Auli Mantila

text: Mantilan tunnetuimpia elokuvia ovat "Neitoperho" (1997), "Pelon maantiede" (2000) ja "Ystäväni Henry" (2004). Mantilan esikoisromaani "Varpunen" ilmestyi vuonna 2005. Hän on tehnyt käsikirjoituksia ja ohjauksia myös radioon.


title: Auli Mantila

text: Mantilan Yle TV1:lle ohjaama sarja "Hopeanuolet" palkittiin kahdella Venla-palkinnolla vuonna 2007. Jaana Saarinen sai Ritvan roolistaan parhaan naisnäyttelijän Venlan ja käsikirjoittajat Leea Klemola ja Kaarina Hazard parhaan draamakäsikirjoituksen Venlan.


title: Auli Mantila

text: Auli Mantila opiskeli aluksi Jyväskylässä luokanopettajaksi, mutta vaihtoi pian taidekasvatukseen. Vuonna 1990 hän aloitti Taideteollisen korkeakoulun elokuvalinjalla, josta valmistui 1995. Siellä hän solmi läheisen ammatillisen yhteyden opettajansa Matti Ijäksen kanssa, jota Mantila pitää tärkeimpänä mentorinaan. Ijäksen ohella Mantilan töissä usein toistuvia nimiä ovat näyttelijä Leea Klemola ja elokuvaaja Heikki Färm.


title: Auli Mantila

text: Vuonna 1994 Mantila toimi apulaisohjaajana Kanerva Cederströmin "Työttömän päiväkirjassa" ja Pertti Sveholmin "Pohjalla"-tuotannossa. Samana vuonna valmistui myös Mantilan kuunnelma "Marja", josta Matti Ijäs pyysi tekemään televisiokäsikirjoituksen. Mantila päätyi myös ohjaamaan tämän tuotannon, televisioelokuvan "Marja" (1994). Mantila on toiminut käsikirjoittajana myös Ijäksen elokuvissa "Lahja" (1997) ja "Pala valkoista marmoria" (1998), jälkimmäisessä yhdessä Juha Lehtolan kanssa Martti Joenpolven novellin pohjalta.


title: Auli Mantila

text: Mantilan ensimmäinen pitkä teatterielokuva oli vuonna 1997 valmistunut "Neitoperho". Elokuva sai Humanismin käsi -palkinnon. Vuonna 1999 sai ensi-iltansa Anja Kaurasen samannimiseen romaaniin perustuva "Pelon maantiede" ja vuonna 2004 "Ystäväni Henry". Sittemmin Mantila on toiminut ohjaustyön ohella tuottajana useissa lyhytfiktioissa ja dokumenteissa.


title: Kaisa Rastimo

text: Kaisa Rastimo (s. 24. heinäkuuta 1961 Helsinki) on suomalainen elokuvaohjaaja.


title: Kaisa Rastimo

text: Päästyään ylioppilaaksi 1980 Kaisa Rastimo haaveili toimittajan tai kuvataiteilijan urasta. Hän opiskelikin vuoden Vapaassa taidekoulussa, kunnes pääsi toisella yrittämällä Taideteollisen korkeakoulun leikkaajalinjalle. Rastimo opiskeli myös Yleisradion ammattiopistossa, jonka kurssista kuukausi vietettiin Austinin yliopistossa Yhdysvaltain Texasissa. Taideteollisen aikaan hän opiskeli myös Teatterikorkeakoulussa dramaturgiaa, jonka kurssityönä syntynyt käsikirjoitus "Lauran huone" toteutui Taideteollisen ohjauslopputyönä 1988.


title: Kaisa Rastimo

text: "Kuinka katosin karkkimaahan" (1992) oli tilaustyönä tehty dokumenttielokuva vuosia bulimiasta kärsineen Leea Klemolan ajatuksista, joiden lisäksi kuvattiin pikkutyttöjen kauneusleikkejä ja haastateltiin yläkouluikäisiä tyttöjä ja italialaisia nuoria naisia. Rastimon ensimmäinen pitkä näytelmäelokuva "Suolaista ja makeaa" (1995) on ironinen ja koominen kuvaus riuduttavasta parisuhteesta. Helvi Hämäläisen romaaniin perustuva "Säädyllinen murhenäytelmä" valmistui 1998 ja toi valtion laatutukipalkinnon ja kahdeksan Jussi-ehdokkuutta. Vuonna 2002 oli vuorossa Sinikka ja Tiina Nopolan tarinaan perustuva "Heinähattu ja Vilttitossu" ja vuonna 2008 tytöstä ja koirasta kertova lastenelokuva "Myrsky".


title: Kaisa Rastimo

text: Rastimo toimi vuosina 2008–2012 kaupunginvaltuutettuna Espoossa. Marraskuussa 2010 Rastimo siirtyi vihreiden valtuustoryhmästä SDP:n ryhmään turhauduttuaan omien sanojensa mukaan ”vihreiden politiikkaan, joka suosii hakkerointia, mutta ei puolusta tekijänoikeuksia”.


title: Miroslav Dvořák

text: Miroslav Dvořák (11. lokakuuta 1951 Hlubova, Tšekkoslovakia – 11. kesäkuuta 2008) oli tšekkiläinen jääkiekkoilija. Hän oli pelipaikaltaan puolustaja.


title: Miroslav Dvořák

text: Hän kuoli syöpään 56-vuotiaana.


title: Miroslav Dvořák

text: Dvořák aloitti Ceske Budejovice HC:n juniorijoukkueessa uransa vuonna 1967 ja edustusjoukkueessa 1970. Hänet nimettiin nuorten MM-kisojen parhaaksi puolustajaksi 1970. Hän edusti Tšekkoslovakiaa Kanada-cupissa 1976 ja 1981 sekä talviolympialaisissa 1980. Hän voitti kahdeksan mitalia MM-kisoissa vuosina 1974–1979 ja 1982–1983.


title: Miroslav Dvořák

text: Dvořák pelasi kaksi kautta Dukla Jihlavan joukkueessa. Hän oli ensimmäinen NHL:ssä pelannut Tšekkoslovakian maajoukkuepelaaja ja hän pelasi NHL-urallaan Philadelphia Flyersin joukkueessa vuosina 1982-1985 193 ottelua, joissa hän teki yhteensä 11 maalia ja 74 maalisyöttöä.


title: Yhdysvaltain presidentinvaalit 1992

text: Vuoden 1992 Yhdysvaltain presidentinvaalit käytiin kolmen ehdokkaan, istuvan presidentin, republikaani George H. W. Bushin, demokraattien ehdokkaan Bill Clintonin sekä sitoutumattoman Ross Perotin välillä.


title: Yhdysvaltain presidentinvaalit 1992

text: Vaalit olivat sekä aikanaan että nykypäivänkin mittapuulla katseltuna monellakin tapaa erikoiset. Kampanjan alkumetreillä Bushin voittoa pidettiin lähes selviönä; republikaanien edustama, 80-lukulainen konservatismin ilmapiiri - joka oli taannut heille kolmessa edellisissä vaaleissa selvät voitot - oli vielä 90-luvun alkumetreilläkin voimissaan, ja olihan hänellä takanaan menestyksekäs Persianlahden sota. Osa Bushin kannattajista kuitenkin vieroksui ajatusta jatkokaudesta, koska tämä oli pettänyt edellisen kauden vaalikampanjassa antamansa lupauksen olla korottamatta veroja.


title: Yhdysvaltain presidentinvaalit 1992

text: Clintonilla oli edessään vaikea taistelu, sillä vaikka hän oli kotiosavaltiossaan Arkansasissa pidetty kuvernööri, oli hän maanlaajuisesti tunnettu lähinnä demokraattien vuoden 1988 kansalliskonventiossa antamasta pitkävetisestä puheestaan, joka sai osan yleisöstä jopa buaamaan hänelle. Clinton oli kuitenkin tästä viisastuneena harjoittanut puhe- ja esiintymistaitojaan merkittävästi, ja sai melko paljon kannatusta varsinkin nuorten ja vähemmistöäänestäjien parista. Osittain Clintonia auttoi myös Ross Perotin suhteellisen hyvä menestys tämän haaliessaan valtaosan äänistään republikaanien kannattajilta.


title: Yhdysvaltain presidentinvaalit 1992

text: Vaalit ovat toistaiseksi Yhdysvaltain viimeiset, joissa istuva presidentti on syrjäytetty. Ne ovat samalla viimeiset vaalit, joissa sitoutumaton ehdokas on kutsuttu mukaan vaaliväittelyihin.


title: Diana Ossana

text: Diana Ossana (s. 1937 Saint Louis, Missouri) on yhdysvaltalainen Oscar-palkittu kirjoittaja, joka on yhdessä Pulitzer-palkitun Larry McMurtryn kanssa tehnyt elokuvien ja televisio-ohjelmien käsikirjoituksia sekä kirjoittanut romaaneja vuodesta 1992 lähtien.


title: Diana Ossana

text: Ossana ja McMurtry käsikirjoittivat yhdessä vuonna 2005 julkaistun Annie Proulx'n samannimiseen novelliin perustuvan elokuvan "Brokeback Mountain", joka voitti muun muassa kolme Oscar-palkintoa, neljä Golden Globea, Kultaisen leijonan ja neljä BAFTAa. Ossana ja McMurtry voittivat itse muun muassa parhaan sovitetun käsikirjoituksen Oscarin, Golden Globen ja Yhdysvaltain kirjoittajien liiton palkinnon sekä parhaan käsikirjoituksen BAFTAn. Ossana oli myös elokuvan tuottaja yhdessä James Schamusin kanssa.


title: Yhdysvaltain presidentinvaalit 1996

text: Vuoden 1996 Yhdysvaltain presidentinvaaleissa ehdokkaina olivat istuva presidentti, demokraatti Bill Clinton sekä republikaani, toisen maailmansodan veteraani Bob Dole. Lisäksi kilpailuun ilmoittautui edellisten vaalien musta hevonen, miljardööri Ross Perot. Dole ei saanut missään vaiheessa kurottua Clintonin etumatkaa kiinni, ja näin istuva presidentti voitti vaalit selvästi.


title: Frehley’s Comet

text: Frehley's Comet oli vuosina 1984-1988 toiminut yhdysvaltalainen rocmusiikkia esittänyt yhtye, jonka keulahahmo oli Kiss-yhtyeen alkuperäinen soolokitaristi Ace Frehley. Yhtye julkaisi uransa aikana kaksi studioalbumia ja yhden live-EP:n ennen lopettamistaan.


title: Frehley’s Comet

text:
Yhtyeen alkuperäisen kokoonpanon muodostivat Ace Frehley, Anton Fig, Richie Scarlet ja John Regan. Tämä kokoonpano ei levyttänyt mitään, ja debyyttialbumi "Frehley's Comet" julkaistiin (1987) uuden kitaristin, Tod Howarthin kanssa. Tällä kokoonpanolla levytettiin myös live-EP "Live +1", jonka jälkeen rumpali Anton Fig korvattiin Jamie Oldakerilla. Uudella kokoonpanolla nauhoitettiin studioalbumi "Second Sighting", joka julkaistiin 1988.
Lisäksi yhtyeeltä on ilmestynyt konserttitallenne "Live +4", joka on julkaistu VHS-formaatissa, mutta ei koskaan virallisesti CD- tai DVD-muodossa.


title: Zhang Shan

text: Zhang Shan (s. 23. maaliskuuta 1968, Nanchong) on kiinalainen ampuja, maailmanmestari ja olympiavoittaja.


title: Zhang Shan

text: Barcelonan olympialaisissa 1992 24-vuotias Zhang voitti olympiakultaa skeetissä. Hänestä tuli ensimmäinen naisolympiavoittaja ampumalajissa, jossa miehet ja naiset kilpailivat samassa kilpailussa. Barcelonan jälkeen naisskeet-ampujat eivät enää kilpailleet yhdessä miesten kanssa. Vuonna 1996 skeet ei ollut naisten ohjelmassa, mutta vuonna 2000 Sydneyssä Zhang oli kahdeksas.


title: Zhang Shan

text: Zhang voitti MM-kisoissa kultaa 1989, uudella peruskilpailun maailmanennätyksellä, sekä maailmancupin osakilpailun vuonna 1998 uudella finaali maailmanennätyksellä.


title: Ross Perot

text: Henry Ross Perot (s. 27. kesäkuuta 1930, Texarkana, Texas), synt. Henry Ray Perot on yhdysvaltalainen miljardööri ja liikemies. Perot tunnetaan parhaiten presidenttiehdokkuuksistaan. Hän pyrki Yhdysvaltojen presidentiksi vuoden 1992 vaaleissa sitoutumattona sekä vuoden 1996 vaaleissa perustamansa reformipuolueen ehdokkaana. Perot sai vuonna 1992 lähes 19 % ja 1996 vielä 9 % äänistä, mutta ei kummallakaan kerralla yhtään valitsijamiesääntä.


title: Ross Perot

text: Ross Perot opiskeli ensin Texarkana Junior Collegessa ja valmistui sen jälkeen Yhdysvaltain laivastoakatemiasta vuonna 1953. Hän palveli laivastossa vuoteen 1957 asti, jolloin hän aloitti työnsä myyntimiehenä IBM-yhtiössä. Vuonna 1962 hän lainasi vaimoltaan tuhat dollaria ja perusti yrityksen Electronic Data Systems (EDS). Yritys listattiin pörssiin vuonna 1968.


title: Ross Perot

text: Vuonna 1979 Perot rahoitti salaisen operaation "Operation Hotfoot", jossa kaksi EDS:n työntekijää pelastettiin iranilaisesta vankilasta. Kirjailija Ken Follett kirjoitti operaatiosta teoksen "On Wings of Eagles" (suom. "Teheran").


title: Ross Perot

text: Perot myi EDS:n General Motorsille (GM) vuonna 1984. Hän sai kaupassa 2,5 miljardia dollaria sekä General Motorsin osakkeita, ja hänestä tuli GM:n suurin yksittäinen osakkeenomistaja. Kaksi vuotta myöhemmin hän myi osakkeensa noin 750 miljoonalla dollarilla ja perusti sitten yrityksen Perot Systems vuonna 1988.


title: Ross Perot

text: Helmikuussa 1992 Perot ilmoitti "Larry King Live" -ohjelmassa lähtevänsä mukaan presidentinvaaleihin, jos hänet saadaan äänestyslipukkeisiin kaikissa 50 osavaltiossa tarpeeksi nimiä keräämällä. Heinäkuussa hän vetäytyi kisasta, koska ei uskonut voivansa voittaa ja kisassa pysyminen haittaisi vaaleja. Syksyn aikana Perot'n nimi saatiin lopulta kaikkien osavaltioiden äänestyslipukkeisiin. Lokakuun alussa hän lähti kisaan uudelleen, ja noin kuukautta myöhemmin pidetyissä vaaleissa hän sai 18,9 prosenttia äänistä, mikä on yksi suurimmista sitoutumattoman ehdokkaan äänisaaliista. Hän jäi kolmanneksi vaalit voittaneen Bill Clintonin sekä istuvan presidentin George H. W. Bushin jälkeen.


title: Ross Perot

text: Kolme vuotta vaalien jälkeen Perot perusti Reformipuolueen, ja seuraavissa presidentinvaaleissa vuonna 1996 hän sai puolueen ehdokkaana noin kahdeksan prosenttia äänistä. Vaalit voitti istuva presidentti Bill Clinton ja toiseksi tuli Bob Dole.


title: Ross Perot

text: Perot jatkoi liike-elämässä. Vuosina 1997–2000 hän oli Perot Systemsin toimitusjohtaja, kunnes nimitti tehtävään poikansa, Ross Perot Jr.:n. Vuonna 2009 Dell osti yhtiön 3,9 miljardilla dollarilla.


title: Ross Perot

text: Ross Perot'lla on vaimonsa Margotin (o.s. Birmingham) kanssa viisi lasta. Perhe on lahjoittanut hyväntekeväisyyteen yli 200 miljoonaa dollaria. Vuoden 2017 alussa talouslehti "Forbes" arvioi Ross Perot'n omaisuuden arvoksi 3,9 miljardia dollaria, ja hän oli lehden vuoden 2016 miljardöörilistalla sijalla 403.


title: Jiří Crha

text: Jiří Crha (s. 13. huhtikuuta 1950 Pardubice, Tšekkoslovakia) on tšekkiläinen entinen jääkiekkomaalivahti.


title: Jiří Crha

text: Crha edusti Tšekkoslovakiaa Innsbruckin 1976 talviolympialaisissa sekä neljissä MM-kilpailuissa (1973, 1974, 1975, 1978). Vuosina 1979–1981 hän pelasi NHL:ssä 69 ottelua edustaen Toronto Maple Leafsia.


title: Gentlemen’s Quarterly

text: Gentlemen’s Quarterly eli GQ on kansainvälinen kuukausittain ilmestyvä miestenlehti, joka käsittelee muun muassa miesten muotia, kulttuuria, seksiä ja urheilua. Lehti on suunnattu pääosin hyvin toimeentuleville miehille. Sen levikki oli vuoden 2003 lopussa 788 851.


title: Gentlemen’s Quarterly

text: Gentlemen’s Quarterly ilmeistyi ensimmäisen kerran vuonna 1933 "Esquiren" muotikatsauksena, jolloin se ilmestyi neljä kertaa vuodessa. Kuukausittaiseksi julkaisuksi se muuttui 1970-luvulla. 1983 lehdestä kehkeytyi Esquiren kilpailija päätoimittaja Art Cooperin monipuolistettua lehden linjaa.


title: Gentlemen’s Quarterly

text: 2009 GQ-lehden syyskuun numeroa ei toimitettu Venäjälle; numero jäi toimittamatta myös Suomeen. Venäjän osalta syyksi epäiltiin sitä, että lehdessä oli kriittinen ”Vladimir Putin’s Dark Rise to Power”-artikkeli. Freelance-toimittaja Scott Andersonin tekemä juttu käsittelee muun muassa virallisen linjan vastaisia näkemyksiä vuoden 1999 kerrostaloräjäytyksistä, joiden taustapiruksi on epäilty maan turvallisuuspalvelua. Julkisuuteen vuoti GQ:ta julkaisevan Conde Nastin edustajan Jerry S. Birenzin sähköpostimuistio, jonka mukaan lehden numeroa ei jaella Venäjällä. Muistion mukaan juttua ei myöskään julkaista internetissä eikä näytetä Venäjän viranomaisille, journalisteille tai mainostajille.


title: Gentlemen’s Quarterly

text: Suomen osalta jakelematta jättämisen syyksi arveltiin lähinnä sitä, että numeroita ei riittänyt maahan, mihin saattoi vaikuttaa syyskuun numeron kansikuvahenkilö Michael Jacksonin herättämä suuri kiinnostus keskeisemmillä markkinoilla. Virallista selitystä ei kuitenkaan saatu.


title: For Those About to Rock (We Salute You) (kappale)

text: For Those About to Rock (We Salute You) on australialaisen hard rock -yhtye AC/DC:n eräitä tunnetuimpia kappaleita, joka julkaistiin alun perin vuonna 1981 albumilla "For Those About to Rock We Salute You". Se myös esitetään yhtyeen konserteissa aina setin viimeisenä kappaleena. Kappaleen nimi viittaa tervehdykseen, jonka gladiaattorit lausuivat Caesarille ennen otteluaan.


text: Kappaleen aloittaa soolokitaristi Angus Youngin kitarariffi. Kappale pysyy suhteellisen hidastempoisena kunnes huipentuu nopeatempoiseen loppuosioon tykinlaukauksineen.


text:
Kappale on julkaistu myös yhtyeen kokoelma-albumilla "Who Made Who" vuonna 1986 ja livenä albumeilla "Live" ja "" vuonna 1992.
Kappaleen singleversion B-puolena oli liveversio kappaleesta "Let There Be Rock".


text: Tämä kyseinen kappale on ilmestynyt "For Those About to Rock We Salute You" -levyllä ensimmäisenä kappaleena. Albumin kannessa näkyy usein keikoillakin rekvisiittana ollut kanuuna oranssilla taustalla. Kappaleen viimeisen kertosäkeenkin aikana kuuluu vähän väliä kanuunan laukaus, joka kuuluu ja näkyy hienosti AC/DC:n konserteissa. Kappaleen on tehnyt kitaristit Angus Young, hänen veljensä Malcolm Young sekä laulaja Brian Johnson.


text: Elokuvassa "School of Rock" Jack Black käyttää For Those About to Rock (We Salute You) nimeä muodossa "For those about to rock, I salute you!".


title: Yhdysvaltain presidentinvaalit 1988

text: Vuoden 1988 Yhdysvaltain presidentinvaalit pidettiin tiistaina 8. marraskuuta 1988. Vaalin voitti republikaaniehdokas, istuva varapresidentti George H. W. Bush. Demokraattien ehdokas oli Massachusettsin osavaltion kuvernööri Michael Dukakis.


title: Yhdysvaltain presidentinvaalit 1988

text: Istuva presidentti Ronald Reagan ei ollut ehdolla. Hän oli ollut presidenttinä kaksi kautta, mikä on maan perustuslain mukainen maksimi.


title: Tswanan kieli

text: Tswanan kieli, joka tunnetaan myös nimellä setswana, on bantukieli. Tswana on Botswanan puhutuin kieli ja maan kansalliskieli. Eniten tswanan puhujia on Etelä-Afrikassa (jossa se on virallinen kieli), mutta sitä puhutaan myös Zimbabwessa ja Namibiassa. Puhujia on yli viisi miljoonaa.


title: Milan Kajkl

text: Milan Kajkl (14. toukokuuta 1950 Plzeň – 18. tammikuuta 2014 Plzeň, Tšekki) oli Tšekkoslovakiaa edustanut jääkiekkoilija, olympiamitalisti, maailman- ja Euroopan mestari.


title: Milan Kajkl

text: Kajkl pelasi kotimaassaan Škoda Plzeň -seurassa. Hän saavutti Tšekkoslovakian maajoukkueessa olympiahopeaa 1976. Lisäksi hän saavutti maailmanmestaruuden 1976 ja 1977 ja MM-hopeaa vuosina 1975 ja 1978. MM-kilpailuista jaettiin myös vastaavat EM-mitalit.


title: Milan Kajkl

text: Kajkl kuoli Plzeňissä 18. tammikuuta 2014, 63-vuotiaana.


title: Vasarapääkana

text: Vasarapääkana ("Macrocephalon maleo") on isojalkakanojen heimoon kuuluva lintulaji. Se on sukunsa ainoa laji.


title: Vasarapääkana

text: Vasarapääkanaa tavataan ainoastaan Sulawesin ja Butonin saarilla Indonesiassa. Se pesii yhdyskunnissa rannoilla, jotka koostuvat tummasta, tuliperäisestä hiekasta. Naaras munii 8–12 munaa. Se munii kunkin munan kaivamaansa metrin syvyiseen kuoppaan. Munat hautuvat itsekseen joko Auringon tai maan kuumuuden ansiosta, ja kahden tai kolmen kuukauden kuluttua hiekasta kaivautuu poikanen. Poikaset tulevat heti toimeen itsestään, eikä emo huolehdi jälkeläisistään millään tavoin.


title: Vasarapääkana

text: Vasarapääkanan nimi juontuu sen omituisen näköisestä päästä, se muistuttaa muodoltaan vasaraa.


title: Yhdysvaltain presidentinvaalit 1984

text: Yhdysvaltain presidentinvaaleissa 1984 istuva presidentti Ronald Reagan otti murskavoiton kilpailijastaan demokraatti Walter Mondalesta. Reagan oli tuohon aikaan erittäin suosittu yli puoluerajojen, mikä näkyi selvänä vaalivoittona. Voitto on edelleen Yhdysvaltain historian suurin valitsijamiesääniä tarkastellen.


title: Leena Lander

text: Leena Lander (oik. "Leena Orvokki Raittila", ent. Silander, o.s. Pöyhönen, s. 25. lokakuuta 1955 Turku) on suomalainen kirjailija.


title: Leena Lander

text: Lander valmistui humanististen tieteiden kandidaatiksi Turun yliopistosta vuonna 1978. Hänen tuotantoonsa kuuluu romaaneja, novelleja, näytelmiä ja kuunnelmia. Lander on ollut ehdokkaana Finlandia-palkinnon saajaksi kolmesti ja Pohjoismaiden kirjallisuuspalkintoehdokkaana kahdesti.


title: Leena Lander

text: Lander on taiteilijanimi, joka on lyhentymä hänen aiemmasta sukunimestään Silander. Hän oli aiemmin naimisissa toimittaja Esa Silanderin kanssa ja heillä on kolme poikaa. Vuonna 2008 Lander avioitui kirjailija Hannu Raittilan kanssa. Hän otti käyttöön nimen Leena Raittila, mutta säilytti kirjailijanimensä. Pariskunta asuu Turussa.


title: Leena Lander

text: Landerin romaaneja on käännetty laajasti eri kielille. Lukuisten teosten käännöksiä on ilmestynyt Ruotsissa, Norjassa, Tanskassa, Ranskassa, Saksassa, Hollannissa, Italiassa, Espanjassa ja Islannissa. Yksittäisiä käännöksiä on ilmestynyt Venäjällä, Virossa, Latviassa, Liettuassa, Kanadassa, Puolassa, Itävallassa, Sveitsissä ja Syyriassa. Käännetyimmät romaanit ovat Harjula-trilogian teokset ("Tummien perhosten koti", "Tulkoon myrsky", "Iloisen kotiinpaluun asuinsijat") ja "Käsky". Kaikkiaan käännösromaaneja on ilmestynyt yli 50.


title: Leena Lander

text: Landerin "Tummien perhosten koti" on ensimmäinen suoraan suomesta arabiaksi käännetty nykyproosa. Kirjailijan mukaan häneen kohdistettiin Syyriassa uhkailua, koska teoksen osia pidettiin fundamentalististen tahojen keskuudessa islamilaisten moraalikäsitysten vastaisina.


title: Leena Lander

text: Landerin teos "Liekin lapset" on synnyttänyt Landerin ja hänen entisen kustantantajansa Tammen välille kiistaa siitä, onko teos itsenäinen teos vai Landerin aiemman teoksen "Jumalattoman kova tinki" uusi versio, jolloin Tammi saattaa ryhtyä käräjöimään sopimusrikkomuksesta. Alun perin Landerin piti korjata vanhempi teos, joka oli Halikon kunnan tilausteos ja joka hänen mukaansa on ”hännystelevä ja epärehellinen kirja, jonka nuori äiti teki elättääkseen pienet lapsensa”.


title: Leena Lander

text: Vuonna 2008 ensi-iltansa sai kaksi Landerin romaaneihin perustuvaa elokuvaa. Tammikuussa ensi-iltaan tuli Dome Karukosken ohjaama "Tummien perhosten koti", joka valittiin Suomen Oscar-ehdokkaaksi vuonna 2008. Aku Louhimiehen ohjaama elokuva "Käsky" tuli elokuvateattereihin syksyllä 2008.


title: Lämminverinen

text: Lämminverisellä hevosella tarkoitetaan hevosta, joka kuuluu kevytrakenteiseen hevostyyppiin. Suomessa termillä viitataan usein nimenomaan lämminveriravureihin. Lämminveriset ovat kylmäverisiä nopeampia ja ketterämpiä ja yleensä myös luonteeltaan niitä vilkkaampia ja arempia.


title: Lämminverinen

text: Lämminveriseen hevostyyppiin kuuluu suurin osa ratsu- ja ravihevosroduista, vaikkakin esimerkiksi suomenhevonen luetaan kylmäveriseksi roduksi ja sitä voidaan käyttää sekä työhevosena että ratsuna ja ravurina. Lämminveriset ratsurodut jaetaan edelleen kahteen alatyyppiin, täysiverisiin ja puoliverisiin. Jotkin rodut, esimerkiksi Yhdysvaltojen monet karjahevos- ja ratsurodut, kuitenkin jäävät näiden kahden alaluokan ulkopuolelle.


title: Demoiselle

text: Demoiselle oli brasilialaisen kahviplantaasinomistajan pojan, Alberto Santos-Dumont'n Pariisissa vuosina 1898-1909 suunnittelemien ja toteuttamien ilmapallojen, -laivojen ja lentokoneiden sarjassa 20. lentävä laite. Konetta mainostettiin aikanaan "maailman siroimpana, nopeimpana, keveimpänä ja pienimpänä koneena" ja se oli halvan hintansa ja kevyen rakenteensa perusteella suosittu lentokone. Sitä myytiin aina vuoteen 1913 saakka paljon ulkomaille. Yksi suosion syy oli myös se, että Santos-Dumont luopui jo aikaisessa vaiheessa konstruktion omistusoikeudesta, jolloin rakentajille jäi vapaat kädet jäljentää Demoiselle-konetta.


title: Demoiselle

text: Demoisellessa ohjaaja istui moottorin takana ja osittain alla, puolapyörien välissä. Siipi oli ylhäällä, runko oli verhoamaton, teräsputkirakenteinen, kolmikulmainen ja pyrstöön päin jyrkästi suippeneva. Siipi oli tehty saarnesta ja verhottu silkkikankaalla. Sen leveys oli 2 m. Laskutelineenä toimi kaksi koneen kokoon nähden isohkoa puolapyörää ja pyrstöpyörä. Moottorin yläpuolella oli kaksiosainen säiliö kymmentä bensiinilitraa ja jäähdytysvettä varten.


title: Demoiselle

text: Siivissä ei ollut siivekkeitä, vaan konetta ohjattiin taipuisilla siiven kärkien jättöreunoilla. Ohjainmekanismina oli lentäjän vyötäisille nahkahihnalla kiinnitetty pystytanko, johon kiinnitetyt teräksiset langat väänsivät siipien kärkiä ohjaajan taivuttaessa vartaloaan. Ohjaaja hoiti oikealla kädellään tangon avulla korkeusperäsintä, vasemmalla kädellään toisen tangon ja pienen pyörän avulla sivuperäsintä, sekä jalallaan kaasupoljinta.


title: Demoiselle

text: Ohjattavuudeltaan kone oli onneton, koska Santos-Dumont eikä liioin kukaan hänen mukailijoistaan ymmärtänyt koskaan lentämisen perusfaktaa eli siipien kiertoperiaatetta, jonka Wrightin veljekset selvittivät pitkillä ja perusteellisilla kokeillaan.


title: Demoiselle

text: Demoiselle oli nykyaikaisen määritelmän mukaan enintään experimental-lentokone. Varsinaiseksi lentokoneeksi sitä on työläs määritellä.


title: Demoiselle

text: Helsinkiläinen kauppias Sergei Nikolajeff lähti syyskuussa 1909 lentokoneen ostotarkoituksissa Pariisin 1. kansainväliseen ilmailunäyttelyyn. Koneiden kalliin hinnan vuoksi hän ei ostanut tuolloin konetta, vaan palasi vuoden 1910 alussa Pariisin lähelle sijaitsevaan Clément-Bayard-autotehtaan lentokouluun oppia saamaan. Hän osti 7 000 markalla tehtaan valmistaman valmistusnumeroltaan 109 olevan Demoiselle-koneen, joka saapui heinäkuussa 1910 Suomeen. Kone jäi yrityksestä huolimatta myymättä, kunnes kuvanveistäjä Adolf Aarno osti sen kahdeksan kuukautta myöhemmin 3 000 markalla.


title: Demoiselle

text: Aarno suoritti ensimmäiset lentoyritykset Suomessa kyseisellä konetyypillä Tampereen Pyhäjärven jäältä huhtikuussa 1911, jolloin se rikkoontui oikean pyörän ja siivenkärjen osalta. Toisella lentoyrityksellä maaliskuussa 1914 koneen runko, tasot ja potkuri menivät säpäleiksi, mutta moottori säilyi ehjänä ja joutui lopulta puimakoneeseen Kauhavalle.


title: Demoiselle

text:
Kone jäi tyyppinsä ainoaksi Suomessa. Sen valmistus loppui käytännössä ensimmäiseen maailmansotaan; kone oli hidas, kömpelö ja pienitoimintasäteinen verrattuna sota-aikana kehitettyihin, joten mielenkiinto siihen sammui. Santos-Dumont ei koskaan oppinut lentämisen perusperiaatetta eli Wrightien oivaltamaa siipien kiertämistä, ja hänen koneensa lensivätkin sen vuoksi kohtalaisen matalalla ja kääntyivät vaakatasossa kovasti nykien, kun muut koneet liitelivät kuin linnut.
Kuuluisan saksalaisen Albatross-tehtaan vuonna 1914 rakentama kaksipaikkainen Taube (Kyyhky) muistuttaa jonkin verran ulkomuodoltaan Demoisellea, mutta sen lento-ominaisuudet olivat aivan omaa luokkaansa ylempänä kuin Demoisellen.


title: Ansatsi

text: Ansatsi eli huuliote on tapa, jolla ääni muodostetaan suukappaleeseen puhaltaen puhallinsoittimissa. Ansatsi on jokaiselle soittimelle tyypillinen; esimerkiksi oboen ansatsi poikkeaa huomattavasti poikkihuilun tai käyrätorven ansatsista. Sukulaissoittimissa, joiden suukappale on samantapainen, on usein myös samantyyppinen ansatsi. Äänialaltaan korkeammissa soittimissa ansatsi on usein kireämpi kuin matalammissa.


title: Ansatsi

text: Ansatsia muuttamalla voidaan usein vaikuttaa muun muassa äänen korkeuteen, sävyyn, voimakkuuteen ja rekisteriin.


title: Ansatsi

text: Sana "ansatsi" on peräisin saksan kielen sanasta "Ansatz".


title: Leontien Zijlaard-van Moorsel

text: Leontien Zijlaard-van Moorsel (omaa sukua van Moorsel, s. 22. maaliskuuta 1970 Boekel) on alankomaalainen entinen pyöräilijä, lajinsa moninkertainen maailmanmestari ja olympiavoittaja.


title: Leontien Zijlaard-van Moorsel

text: Van Moorsel aloitti ammattilaisuransa 1980-luvun lopulla ja pian hän nousi yhdeksi maailman parhaista pyöräilijöistä. Hän voitti suurkilpailuja sekä radalla että maantiellä. 1990-luvun alkupuoliskolla hän voitti kahdesti Tour Femininin (nykyinen Grande Boucle).


title: Leontien Zijlaard-van Moorsel

text: Van Moorsel lopetti pyöräilyn vuonna 1994 psyykkisten ongelmien vuoksi. Hän kärsi masennuksesta ja anoreksiasta. Michael Zijlaardin (jonka kanssa hän avioitui vuonna 1995) avulla hän voitti ongelmansa ja palasi kilpapyöräilyn pariin.


title: Leontien Zijlaard-van Moorsel

text: Vuoden 1998 MM-kisoissa Leontien Zijlaard-van Moorsel palasi huipulle voittaen aika-ajon ja tullen toiseksi maantiekilpailussa. Kaikkiaan hän voitti urallaan yhdeksän maailmanmestaruutta.


title: Leontien Zijlaard-van Moorsel

text: Zijlaard-van Moorsel oli yksi Sydneyn vuoden 2000 olympialaisten menestyneimmistä urheilijoista. Hän voitti kultaa sekä maantiellä (maantieajossa ja aika-ajossa) että radalla (3 km takaa-ajo). Naisten pistekilpailussa hän oli hopealla. Vuonna 2004 Ateenassa Leontien Zijlaard-van Moorsel oli maantieajon suosikkeja, mutta kaatui viimeistä edellisellä kierroksella. Loukkaantuneenakin hän kuitenkin voitti olympiakultaa kolme päivää myöhemmin aika-ajossa 24,09 sekunnilla. Radalla hän voitti pronssia henkilökohtaisessa takaa-ajossa. Neljä kultaa, yhden hopean ja yhden pronssin voittaneena hän on menestyneimpiä alankomaalaisia olympiaurheilijoita.


title: Leontien Zijlaard-van Moorsel

text: Leontien Zijlaard-van Moorsel lopetti ammattilaisuransa Ateenan olympialaisten jälkeen. Hänet valittiin maansa parhaaksi naisurheilijaksi vuosina 1990, 1993, 1999, 2000, 2003 ja 2004.


title: Sergei Babinov

text: Sergei Panteleimonovitš Babinov (, s. 7. marraskuuta 1955 Tšeljabinsk, Neuvostoliitto) on venäläinen entinen jääkiekkoilija. Hän pelasi 162 maaottelua tehden 18 maalia Neuvostoliiton maajoukkueessa vuosina 1975–1984. Babinov oli luotettavimpia puolustajia Neuvostoliiton maajoukkueessa 1970- ja 1980-luvuilla. Babinov pelasi jääkiekkoseuroissa Traktor Tšeljabinsk, TsSKA Moskova ja Krylja Sovetov.


title: Yhdysvaltain presidentinvaalit 1964

text: Yhdysvaltain vuoden 1964 presidentinvaalit olivat kaikkea muuta kuin odotetut. Istunut presidentti John F. Kennedy murhattiin Dallasissa 1963 vaalikampanjaa aloitellessaan. Presidentiksi noussut varapresidentti Lyndon B. Johnson asettui näin ollen ehdolle ja voittikin vaalit maan historian suurimmalla äänisaaliilla luvaten jatkaa Kennedyn uudistuksia. Vastaehdokkaana ollut republikaani Barry Goldwater hävisi.


title: Aleksandr Gusev

text: Aleksandr Vladimirovitš Gusev () (s. 21. tammikuuta 1947 Moskova, Neuvostoliitto) on entinen venäläinen jääkiekkoilija. Gusev pelasi jääkiekkoseuroissa TsSKA Moskova ja SKA Leningrad. Hän oli urallaan voittamassa Neuvostoliitolle kahta maailmanmestaruutta vuosina 1973, 1974, ja olympiakullan Innsbruckissa 1976.


title: Tarton lentoasema

text: Tarton lentoasema (myös "Ülenurmen lentoasema") on lentoasema Virossa, 11 kilometriä Tartosta etelään. Lentoasemalla on yksi, 1 799 metriä pitkä, asfalttipäällysteinen kiitotie (08/26). Tällä hetkellä kentältä lentää vain suomalainen Finnair.


title: Tarton lentoasema

text: Lentoasema avattiin vuonna 1946. Uusi terminaalirakennus valmistui 1981, ja samalla kiitotie ja rullaustiet uusittiin. Vuodesta 2005 lähtien lentoasema on ollut AS Tallinna Lennujaam -yhtiön omistuksessa.


title: Tarton lentoasema

text: Ensimmäisen toimintavuoden (07/2009–06/2010) aikana lentokentän kautta lensi 23 900 matkustajaa.


title: Tarton lentoasema

text: Vuonna 2016 asemlla tehtiin matkustajaennätys, kun Finnair kuljetti Helsinki–Tartto-reitillä 29 311 matkustajaa. Kaiken kaikkiaan vuonna 2016 kentän kautta kulki 29 594 matkustajaa.


title: Tarton lentoasema

text: Reittiliikenne Tarttoon alkoi pitkän tauon jälkeen kesällä 2009, kun airBaltic aloitti lennot Riikaan 3. heinäkuuta neljästi viikossa. Tartto-Riika-reitti oli suosittu; maaliskuussa 2010 airBaltic kertoi kolminkertaistaneensa viikoittaisten lentojen määrän kymmeneen lentoon. AirBaltic kuitenkin lopetti Riika-Tartto-reittinsä kokonaan 1.8.2011. AirBaltic syytti Tarton lentoasemaa epäluotettavasta palvelusta, erityisesti lennonjohdon osalta. AirBalticin johtaja Janis Vanags mainitsi myös ILS:n, joka on saatu lentoaseman palveluvalikoimaan vasta hiljattain. Tarton lentoasema ei hyväksynyt kritiikkiä, koska lentoihin on tullut viivästys lennonjohdon vuoksi vain yhden kerran. Sen sijaan lennot ovat olleet useasti myöhässä airBalticista itsestään johtuen. Tarton kaupunginjohtaja Urmas Kruuse arveli reitin lopettamisen todelliseksi syyksi sen, ettei julkishallinto tukenut rahallisesti lentotoimintaa kuten on vaikkapa joissain Suomen kaupungeissa menetelty.


title: Tarton lentoasema

text: Estonian Air avasi syyskuussa 2009 reitin Tartosta Tukholmaan. Reitti Tukholmaan kuitenkin lopetettiin ja 27. helmikuuta 2011 Estonian Air aloitti lennot Tallinnaan.. Estonian Air oli kesällä 2011 ainoa Tartosta lentävä reittilentoyhtiö. Se lensi kuutena päivänä viikossa yhden menopaluulennon Tallinnasta Tarttoon. Yhtiö ei kuitenkaan enää lennä kyseistä reittiä.


title: Tarton lentoasema

text: Flybe Nordic julkisti kesällä 2011 aloittavansa lennot Helsingistä Tarttoon. Reitti käynnistyi 30.10.2011. Lennot siirtyivät Finnairin vastuulle keväällä 2015. Keväästä 2018 alkaen edestakaisia lentoja on ollut viikoittain kuusi.


title: Starfarers of Catan

text:
Starfarers of Catan on vuonna 2001 julkaistu variaatio Klaus Teuberin kehittämästä lautapelistä Catanin uudisasukkaat. Science fiction -teemaisessa pelissä pelaajat tutkivat planeettoja, hankkivat resursseja ja laajentavat elintilaansa. Catanin uudisasukkaista tuttujen elementtien lisäksi Starfarers of Catan sisältää mahdollisuuden tutustua vieraiden rotujen edustajiin ja pienimuotoista seikkailua avaruudessa tapahtuvien seikkailujen muodossa.
Ihmiskunta on saanut ensi kontaktin muukalaisiin. Pian yhteyden saamisen jälkeen käy ilmeiseksi, että muut rodut ovat rauhantahtoisia ja haluavat ihmiset mukaan eräänlaiseen galaktiseen YK:hon.


title: Starfarers of Catan

text: Selvittääkseen, kuka ihmisten johtajien joukosta on paras lähettiläs galaktiseen neuvostoon, päätetään järjestää kilpailu. Kukin kilpailevista johtajista saa käyttöönsä uudisasukasaluksen ja heidän tehtävänään on perustaa uusia siirtokuntia, tutkia uusia planeettoja ja ottaa yhteyttä eri rotujen edustajiin. Tehtävässä parhaiten onnistunut saa palkinnoksi paikan galaktisessa neuvostossa.


title: Starfarers of Catan

text: Pelilauta on kiinteä, satunnaisuutta siihen tuovat pelikentälle esiintyvien resurssien päälle arvottavat numerot, jotka osoittavat kunkin resurssin saatavuutta. Numerot asetetaan pöydälle alassuin, jolloin pelaajat joutuvat erikseen ottamaan selvää, missä kutakin numeroa esiintyy. Pelaajat saavat alussa yhden siirtokunnan ja vapaavalintaisen aluksen. Kukin pelaaja asettaa siirtokuntansa pelilaudan toiselle lyhyelle sivulle, joten alussa kaikilla on yhteinen suunta laajentumiseen ja nopeimmat saavat parhaat paikat.


title: Starfarers of Catan

text: Edetessään avaruudessa pelaajat joutuvat suorittamaan tehtäväkortteja, joissa he saattavat joutua taistelemaan toisia pelaajia vastaan tai maksamaan vapaavalintaisen määrän resurssejaan saavuttaakseen tuloksia. Etenemisen tuloksena syvemmälle syntyy uusia siirtokuntia, jotka voidaan muuttaa avaruusasemiksi, jotka puolestaan mahdollistavat uusien rakettien lähettämisen edelleen avaruuteen. Siirtokuntien ohella pelaaja voi myös lähettää kauppa-aluksia neljän vieraan rodun edustajien luokse. Rodut palkitsevat kauppa-alusten lähettämisen antamalla pelaajalle erityisominaisuuksia. Roolipelimäistä lisää peliin tuovat kuuluisuusrenkaat, joita voi ansaita herrasmiesmäisellä reagoinnilla tehtäviin.


title: Starfarers of Catan

text: Peliin saatava lisäosa tuo mukanaan tarvittavat välineet viidennelle tai kuudennelle pelaajalle, kaksi uutta aurinkokuntaa ja viidennen muukalaisrodun. Lisäplaneetat ja uuden muukalaisrodun tapaamispaikka ovat liikuteltavia alustoja, joilla voi halutessaan tuoda lisää yllätysmomenttia myös vähemmällä pelaajamäärällä.


title: Tapani Kinnunen

text: Tapani Kinnunen (s. 18. helmikuuta 1962 Joensuu) on suomalainen runoilija ja kirjailija.


title: Tapani Kinnunen

text: Kinnusen esikoisteos "Nauru pimeästä huoneesta" ilmestyi vuonna 1994. Samana vuonna hän alkoi avustaa runouslehteä "Tuli & Savu", jonka runoilijat Tommi Parkko ja Markus Jääskeläinen olivat juuri perustaneet.


title: Tapani Kinnunen

text: Kinnunen oli palkittu jo vuoden 1983 Nuorison Taidetapahtuman runoilijana, mitä kautta on perua hänen tuttavuutensa kirjailija Kari Levolaan. Kinnunen alkoi järjestää läänintaiteilijaksi valitun Levolan ja runoilija Seppo Lahtisen kanssa runoklubeja Turussa. Down By The Laiturin Runoklubista tuli valtakunnallinen menestys. Vuoden 1994 DBTL:n Runoklubia voidaan pitää niin sanotun Turun runoliikkeen lähtölaukauksena. Klubilla esiintyivät tuolloin Kinnusen lisäksi jo mainitut Tommi Parkko ja Markus Jääskeläinen, mutta myös Ilkka Koponen ja Timo Lappalainen. Kinnunen kirjoitti myöhemmin runoilija Esa Hirvosen esikoisrunokokoelmaan "Harlem" (2001, Savukeidas) esipuheen, jossa hän kertaa lyhyesti tuon ajan tapahtumia.


title: Tapani Kinnunen

text: Kinnusesta tuli valtakunnallisen Runoyhdistys Nihil Interitin varapuheenjohtaja 1996 ja varsinainen puheenjohtaja 1998, missä tehtävässä hän toimi vuoteen 2001. Joulukuussa 2001 Kinnunen hyväksyttiin Suomen Kirjailijaliiton jäseneksi, kun hän oli julkaissut neljä runokokoelmaa sekä toimittanut muun muassa ensimmäisen Reviiri-antologian (yhdessä entisen lääninkirjailijan Kari J. Kettulan ja nykyisen Suomen Kirjailijaliitto ry:n puheenjohtajan Kari Levolan kanssa).


title: Tapani Kinnunen

text: Underground-kustantamona aloittanut Savukeidas julkaisi vuonna 2002 CD-levyn "Runo & Ääni", jolla ovat mukana Turussa vaikuttaneet runoilijat Tapani Kinnunen, Marjo Isopahkala, Tommi Parkko, Markus Jääskeläinen, Kari Aartoma, Juha Kulmala ja Esa Hirvonen. Kinnusen osuuteen on musiikin tehnyt helsinkiläinen muusikko Tipi Haapala.


title: Tapani Kinnunen

text: Vuonna 2002 Suomen Kirjailijaliitto ja Kirjallisuuden edistämiskeskus julkaisivat videotallenteen "Nuoria turkulaisia runoilijoita", jolla ovat mukana Tapani Kinnunen, Joni Pyysalo, Seppo Lahtinen, Reetta Niemelä ja Markus Jääskeläinen. Videosta julkaistiin myös lyhennetty versio DVD-levynä.


title: Tapani Kinnunen

text: Kinnunen siirtyi Sammakko- ja Enostone-kustantamojen jälkeen Savukeidas Kustannukselle helmikuussa 2003, jolloin allekirjoitettiin kustannussopimus "Pyhästä kankkusesta" runoilija ja kustantaja Ville Hytösen kotona.


title: Tapani Kinnunen

text: Keväällä 2006 Kinnunen julkaisi Englannissa yhteiskokoelman palkitun brittirunoilijan Angela Readmanin kanssa. "Hard Core" -nimisen yhteisteoksen kustansi Middlesbroughissa toimiva Ek Zuban.


title: Tapani Kinnunen

text: Kinnunen on tehnyt satoja runoesiintymisiä Suomessa, Ruotsissa, Englannissa, Virossa, Latviassa, Liettuassa ja Venäjällä. Hänen runojaan on käännetty englanniksi (muun muassa Anselm Hollo ja Andy Willoughby), ruotsiksi (Henrik Jansson), viroksi (muun muassa Jan Kaus, Kalju Kruusa ja Hasso Krull) ja venäjäksi (Jukka Mallinen ja Sergei Zavjalov).


title: Tapani Kinnunen

text: Kinnunen on esiintynyt Mikko Pielan runodokumentissa "Runoja Suomessa" (1998) ja ollut mukana muun muassa antologioissa "Yhdet vielä: Baarikärpäset kertovat" (2005, Like) ja "Maailma on teonsana. Suomalaisia runoja" (1999, WSOY).


title: Tapani Kinnunen

text: Kinnusen runokokoelman "Englantilainen keittiö" julkaisi Savukeidas keväällä 2007. Samaan aikaan ilmestyi Savukeitaan "Poetiikkaa"-antologia.


title: Tapani Kinnunen

text: "Amerikkalainen parranajo. Runot 1994-2009" ilmestyi 2009. Teos kokosi Kinnusen tähänastisen runotuotannon yksiin kansiin, 276-sivuinen järkäle sisälsi myös täysin uuden runokokoelman "Amerikkalainen parranajo".


title: Tapani Kinnunen

text: Kinnunen asuu Turussa vaimonsa kanssa ja heillä on kaksi aikuista tytärtä. Kinnunen työskentelee kirjastovirkailijana Turun kaupunginkirjastossa.


title: Kihnu

text: Kihnu (, Kihnun murteella "Kihnumua") on Virolle kuuluva Itämeren saari Riianlahdella 40 kilometrin päässä Pärnun kaupungista. Kooltaan se on Riianlahden saarista suurin. Lähin asuttu alue on Pärnun kaupunkiin kuuluva Manilaidin saari 7,5 kilometrin päässä. Kihnulla on noin 700 asukasta. Kihnu on ollut oma kuntansa vuodesta 1992 lähtien.


title: Kihnu

text: Kihnun saaren pinta-ala on 16,38 neliökilometriä. Koko Kihnun kunnan maapinta-ala on 16,88 neliökilometriä. Saaren ympärillä on 56 asumatonta luotoa. Saari on seitsemän kilometriä pitkä ja 3,3 kilometriä leveä. Rantaviivaa saarella on 36,2 kilometriä. Maasto on hyvin tasaista ja saaren korkein kohta on vain 8,5 metriä merenpinnasta. Ilmasto on Viron keskimääräistä lämpimämpi, vuoden keskilämpötila on +5 °C ja heinäkuun keskilämpötila on +17 °C. Sadepäivien määrä vuodessa on keskimäärin 160 ja tuulennopeus 6 m/s.


title: Kihnu

text: Saarella on neljä kylää, "Lemsi", "Linaküla", "Rootsiküla" ja "Sääre". Saaren itäosan Lemsissä on satama, jonka kautta liikenne mantereelle kulkee. Mantereelta päin saareen on meriliikennettä Pärnun ja Munalaidin satamista. Saareen on päässyt myös lentokoneella Pärnusta. Linakülassa on sairaala, koulu, kotimuseo ja kirkko sekä kunnan kylätalo "rahvamaja", jossa sijaitsee kunnanhallitus ja kirjasto. Saaren pohjoisosassa on Kihnun lentokenttä. Saaren eteläosan Rootsikülassa on majakka.


title: Kihnu

text: Kihnun saari ja läheiset luodot ovat tärkeitä lintujen pesimäpaikkoja. Erityisesti Kihnun salmi eli mantereen ja Kihnun välinen merialue on tärkeä myös muuttolintujen kokoontumispaikkana. Sanglaidujen luodoilla on Viron suurin kyhmyjoutsenten yhdyskunta. Kihnun rantoja reunustavat niityt, joilla kasvaa katajia. Saarella tavataan myös muualla Virossa harvinaista vesitatarta. Nisäkkäitä saarella on vain vähän. Ennen runsaslukuiset jänikset ovat korvautuneet niiden perässä saarelle tulleilla ketuilla. Saarta ympäröivillä luodoilla on runsaasti hylkeitä. Niitä on aikoinaan metsästetty paljon, mutta tapa on vähentynyt suojelun myötä. Norppaa saa kuitenkin metsästää huhtikuusta toukokuuhun.


title: Kihnu

text: Kihnu mainitaan historiallisissa lähteissä ensimmäisen kerran vuonna 1386, mutta asutusta siellä mainitaan olleen vasta 1518. Vanhimmat jäänteet ihmisasutuksesta saarelta ovat kuitenkin 3 000 vuoden takaa. Löytöjen vähäisyys viittaisi siihen, että kyseessä oli kenties kalastajien tai hylkeenpyytäjien väliaikainen asutus. Baltian ristiretkien jälkeen 1200-luvulla saari liitettiin Saarenmaan-Läänemaan hiippakuntaan. Liivinmaan sodan aikana saari vaihtoi omistajaa useaan otteeseen, se kuului Tanskalle vuosina 1562–1565, Puolalle vuosina 1565–1575 ja 1582–1600 sekä Venäjälle vuosina 1575–1582. Vuosina 1600–1710 saari oli Ruotsin vallan alainen. Vasta tällöin saarelle juurtui luterilainen usko.


title: Kihnu

text: Suuren Pohjan sodan aikana saari päätyi jälleen Venäjälle. Sodan aikana saarella puhkesi ruttoepidemia, joka tappoi 60 ihmistä. Vuosina 1846–1847 saarella suoritettiin maanjakouudistus, jonka aikana moni saarelainen kääntyi ortodoksiksi siinä toivossa, että he olisivat maanjaon yhteydessä paremmassa asemassa. Tässä yhteydessä saaren vuonna 1786 rakennettu luterilainen Pyhän Nikolain kirkko muutettiin ortodoksiseksi vuonna 1848. 1800-luvun toisella puoliskolla saarella yleistyi purjeveneiden käyttö ja sieltä liikennöitiin Pärnuun ja Riikaan. Ennen ensimmäistä maailmansotaa saarelaisilla oli yhteensä 60 purjevenettä. Tunnetuimpia Kihnulaisia kapteeneja oli Enn Uuetoa eli "Kihnu Jõnn" (1848-1913). Hänen viimeinen komentama laiva oli nimeltään "Rock city" eli saaren motelli. Maailmansodan aikana suurin osa kihnulaisten veneistä tuhoutui. 1930-luvulla saaren väestö oli huipussaan, tuolloin siellä asui 1 200 henkilöä. Kihnun käydessä ahtaaksi sieltä muutti 22 perhettä eli 79 henkilöä Manilaidin saarelle Kihnun lähelle. Vuonna 1937 saaren satamaan rakennettiin kivinen aallonmurtaja. Toisen maailmansodan jälkeen saarella oli 600 asukasta. 378 kihnulaista oli paennut länteen. Neuvostoaikana saarella oli kaksi kolhoosiosastoa, jotka kuuluivat "Pärnu Kalur" ja "Nõukogude Partisan" -nimisiin kolhooseihin. Kolhoosit lopettivat toimintansa vuonna 1991 ja Kihnusta tuli oma kuntansa vuonna 1992.


title: Kihnu

text: Kihnu on kuuluisa kansanpuvuistaan, jotka ovat edelleen yleisessä käytössä saarella. Vanhat tavat ovat säilyneet saarella pitkään sen eristäytyneisyyden vuoksi. Kulttuuriperintö on säilynyt erityisesti naisten keskuudessa, jotka ovat perinteisesti pysyneet kotona miesten lähdettyä merelle. Kansallispuvut tehdään villasta ja ne koristellaan värikkäillä raidoilla. Miehet pitävät naisista poiketen perinneasuja vain juhlatilaisuuksissa. Saaren kulttuuri valittiin vuonna 2008 Unescon aineettoman kulttuuriperinnön luetteloon.


title: Kihnu

text: Kihnulla puhutaan omaa murrettaan, joka luokitellaan Viron saarimurteisiin kuuluvaksi. Tästä syystä kielitieteilijät ovatkin esittäneet, että kihnulaiset olisivat peräisin Saarenmaalta tai Muhusta. Voimakkaita vaikutteita on tullut myös Varblan ja Tõstamaan murteista. Murteessa on myös vaikutteita ruotsista, mistä syystä saarella on oletettu olleen myös ruotsalaisasutusta. Murre on muuttunut voimakkaasti vanhasta muodostaan sitä hyvin osaavien kuollessa pois.


title: Yhdysvaltain presidentinvaalit 1960

text: Vuoden 1960 presidentinvaalit oli ennakkoon suunniteltu varapresidentti Richard Nixonin juhlaksi, mutta toisin kävi. Pois jäävän presidentti Dwight D. Eisenhowerin jälkeen kansa tahtoi uutta ja nuorta maan johtoon. Äänestys oli äärimmäisen tiukka, ja lopulta demokraatti John F. Kennedy voitti varapresidentti Nixonin n. 100 000 äänellä nousten maan nuorimpana virkaan sekä ensimmäisenä katolilaisena.


title: Yhdysvaltain presidentinvaalit 1960

text: Republikaanien esivaalit


title: Yhdysvaltain presidentinvaalit 1960

text: Varapresidentti Richard Nixon valittiin automaattisesti puolueen ehdokkaaksi, mutta joutui kuitenkin kohtaamaan vastarintaa varapresidentin valinnassa. Hänen oma ehdokkaansa varapresidenttiehdokkaaksi, Henry Cabot Lodge, Jr. ei käynyt, vaan puolueväki tahtoi ehdokkaaksi Barry Goldwaterin. Tämä kuitenkin kieltäytyi ja asettui Nixonin näkemyksen taakse.


title: Yhdysvaltain presidentinvaalit 1960

text: Demokraattien esivaaliehdokkaat:Kennedyn ratkaiseva voitto Humphreystä protestanttien vahvalla alueella oli lopullinen niitti esivaalissa Kennedyn hyväksi. Lopussa Kennedyn vaalikoneisto painotti ehdokkaan nuoruutta ja sankaruutta, jota tuki isä Joseph P. Kennedy ja se osoittautui vastustamattomaksi. Kennedy valitsi Johnsonin varapresidenttiehdokkaaksi tasapainottaakseen tilannetta ja varmistaakseen läntisten osavaltioiden äänet.


title: Yhdysvaltain presidentinvaalit 1960

text: Kukaan ei uskonut Kennedyn mahdollisuuksiin Nixonia vastaan, mutta toisin kävi. Ensimmäistä kertaa vaaleissa mukana olleet televisioväittelyt koituivat Nixonin kohtaloksi. Charmikas ja nuorekas Kennedy onnistui lumoamaan kansan väittelyissä. Vaalien päätteeksi Nixon väitti Kennedyn käyttänen mafiaa saadakseen itselleen vilpillisen voiton vaaleissa. Hän ei kuitenkaan koskaan vienyt asiaa eteenpäin vaan hyväksyi tappionsa. Nixon pääsi lopulta presidentiksi kahdeksan vuotta myöhemmin.


title: Larry McMurtry

text: Larry McMurtry (s. 3. kesäkuuta 1936, Wichita Falls, Texas) on Oscar-, BAFTA- ja Pulitzer-palkittu kirjailija, esseisti ja käsikirjoittaja.


title: Larry McMurtry

text: McMurtry on todennäköisesti parhaiten tunnettu Pulitzer-palkitusta romaanistaan "Lonesome Dove", josta tehtiin menestynyt neliosainen televisiosarja "Vaarojen maa". Monet McMurtryn teksteistä sijoittuvat Villiin Länteen tai sen aikaiseen Texasiin.


title: Larry McMurtry

text: McMurtry on tehnyt vuodesta 1992 yhteistyötä Diana Ossanan kanssa. McMurtry ja Ossana käsikirjoittivat yhdessä vuonna 2005 julkaistun Annie Proulx’n samannimiseen novelliin perustuvan elokuvan "Brokeback Mountain". McMurtry ja Ossana saivat käsikirjoituksesta muun muassa parhaan sovitetun käsikirjoituksen Oscarin, Golden Globen ja Yhdysvaltain kirjoittajien liiton palkinnon, sekä parhaan käsikirjoituksen BAFTAn.


title: Larry McMurtry

text: McMurtryn poika James McMurtry on laulaja, kitaristi ja lauluntekijä.


title: Kurt Alder

text: Kurt Alder (10. heinäkuuta 1902 – 20. heinäkuuta 1958) oli saksalainen kemisti, joka sai kemian Nobelin palkinnon vuonna 1950 yhdessä opettajansa Otto Dielsin kanssa Diels-Alder-reaktion keksimisestä.


title: Kurt Alder

text: Kurt Alder varttui Königshüttessä (nyk. Chorzów), Sleesian alueella. Ensimmäisen maailmansodan puhjettua hänen oli kuitenkin vanhempineen jätettävä kotinsa. Alder aloitti kemian opinnot 1922 Berliinin yliopistossa, mutta vaihtoi myöhemmin Kielin yliopistoon, jossa hän väitteli tohtoriksi 1926. Väitöskirjan ohjaajana toimi Otto Diels. Väitöskirjan aiheena olivat atsoesterireaktioiden syyt. Alder keksi opettajansa Dielsin kanssa "Diels-Alder-reaktion" vuonna 1928 ja parivaljakko julkaisi jo samana vuonna sitä koskevan tieteellisen artikkelin.


title: Kurt Alder

text: Alder nimitettiin luennoitsijaksi Kielin yliopistoon 1930. Vuonna 1934 hänestä tuli kemian lehtori. Hän jätti yliopiston 1936 ja siirtyi IG Farbenin teollisen laboratorion johtajaksi Leverkuseniin, jossa hänen johdollaan kehitettiin synteettistä kumimateriaalia (tunnettiin Saksassa nimellä "Buna").


title: Kurt Alder

text: Vuodesta 1940 Alder työskenteli soveltavan kemian ja kemianteknologian professorina Kölnin yliopistossa ja sittemmin hän oli yliopiston kemiallisen instituutin johtaja. Hän sai kutsun tulla professoriksi Berliinin yliopistoon v. 1944 ja Marburgin yliopistoon v. 1950, mutta hän kieltäytyi molemmista tarjouksista.


title: Kurt Alder

text: Kemistinä Alder oli erikoistunut orgaaniseen kemiaan. Hän tutki ennen kaikkea orgaanisten aineiden synteettistä valmistamista, muun muassa korvikkeita luonnonkumille. Pääasiassa hänet muistetaan Diels-Alder-reaktion toisena kehittäjänä. Hän havaitsi lisäksi vuonna 1943 eeneillä tapahtuvan reaktion, joka muistuttaa dieenin synteesiä. Keksinnöllä on sittemmin ollut runsaasti sovelluksia kemiallisen synteesin alalla.


title: Kurt Alder

text: Alder julkaisi tutkimuksistaan yli 150 tieteellistä artikkelia ja muuta julkaisua.


title: Kurt Alder

text: Professori Alder sai muutamia merkittäviä huomionosoituksia. Jo vuonna 1938 Saksan kemistien yhdistys myönsi hänelle Emil Fischer-muistomitalin tunnustuksena hänen saavutuksistaan kemistinä. Kunnianosoituksena hänen tieteellisistä ansioistaan Kölnin yliopiston lääketieteellinen tiedekunta myönsi 1950 Adlerille kunniatohtorin arvon. Myös Salamancan yliopisto promovoi vuonna 1954 Alderin kunniatohtoriksi.


title: FK Amkar Perm

text: Amkar on jalkapalloseura Permistä. Se pelaa Venäjän pääsarjassa ja on näin itäisin eurooppalainen pääsarjajoukkue. Kotiottelunsa Amkar pelaa tekonurmipäällysteisellä Zvezda-stadionilla.


title: FK Amkar Perm

text: Amkar-joukkue pelasi ensimmäisen ottelunsa 5. toukokuuta 1993 Permin kaupungin cupissa. Joukkue koostui Permin mineraalilannoitetehtaan työntekijöistä. Joukkueen nimi "Amkar" tulee tehtaan kahdesta päätuotteesta ammoniakista (аммиак) ja virtsa-aineesta (карбамид). Seuraavana vuonna joukkue voitti Permin alueen mestaruuden ja tuli ammattilaisseuraksi 1995 ja eteni pian korkeimmalle sarjatasolle.


title: FK Amkar Perm

text: Kaudella 2010 joukkue sijoittautui 14:ksi, ja vältti viimeisenä karsinnat. Se kuitenkin vetäytyi korkeimmasta sarjasta velkojensa vuoksi.


title: Minttu Mustakallio

text: Minttu Mustakallio (s. 23. heinäkuuta 1973 Ylivieska) on suomalainen näyttelijä. Mustakallio on valmistunut teatteritaiteen maisteriksi vuonna 2000. Hän on esiintynyt muun muassa elokuvissa "Lapsia ja aikuisia", "Varasto", "Viikossa aikuiseksi" ja kolmessa Risto Räppääjä -elokuvassa vuosina 2014, 2015 sekä 2016. Televisiossa yksi hänen tunnetuimmista rooleistaan on pääosa "Klikkaa mua" -draamasarjassa. Lisäksi Mustakallio on työskennellyt näyttelijänä muun muassa Suomen kansallisteatterissa sekä Ryhmäteatterissa.


title: Minttu Mustakallio

text: Mustakallio voitti vuonna 2005 parhaan naissivuosan Jussi-palkinnon elokuvasta "Lapsia ja aikuisia". Vuonna 2012 hänet palkittiin "Klikkaa mua"-sarjan ensimmäisen tuotantokauden myötä parhaan tv-esiintyjän Kultaisella Venlalla.


title: Minttu Mustakallio

text: Mustakallion äiti oli aikanaan tunnettu trubaduuri Mimmi Mustakallio. Mustakallio on naimisissa näyttelijä Tuomas Rinta-Panttilan kanssa.


title: Aleksandr Ovetškin

text: Aleksandr Mihailovitš Ovetškin (, s. 17. syyskuuta 1985 Moskova, Venäjän SFNT, Neuvostoliitto) on venäläinen jääkiekkoilija, Stanley Cup -voittaja ja lajin kolminkertainen maailmanmestari. Hän pelaa vasempana laitahyökkääjänä, ja edustaa NHL-liigan Washington Capitals -joukkuetta.


title: Aleksandr Ovetškin

text: Ovetškin on palkittu kolme kertaa NHL:n arvokkaimpana pelaajana. Hänet on valittu seitsemän kertaa liigan ensimmäiseen ja kahdesti toiseen .


title: Aleksandr Ovetškin

text: Ovetškin teki NHL-uransa 600. maalin 990. ottelussaan. Maalin tehtyään hänestä tuli NHL-historian neljäs pelaaja, joka teki 600 maalia alle tuhannessa ottelussa, edellään vain Wayne Gretzky (718 ottelua), Mario Lemieux (719 ottelua) ja Brett Hull (900 ottelua). Ovetškin on voittanut liigan maalipörssin seitsemän kertaa.


title: Aleksandr Ovetškin

text: Washington Capitals varasi Ovetškinin NHL:ään . Hän oli koko tilaisuuden pelaaja. Ovetškin oli pelannut Moskovan Dynamon edustusjoukkueessa Venäjällä jo vuonna 2001 ollessaan vasta 16-vuotias. Hän pelasi Dynamossa neljä kautta, kunnes siirtyi Washingtoniin . Viimeisellä kaudellaan Dynamossa hän teki 37 ottelussa 26 tehopistettä joukkueen voittaessa Venäjän liigan mestaruuden.


title: Aleksandr Ovetškin

text: NHL:ssä Ovetškin pelasi loistavan tulokaskauden. Hän sijoittui runkosarjan pistepörssin kolmanneksi tehtyään 52 maalia ja antaen 54 maaliin johtanutta syöttöä eli yhteensä 106 tehopistettä. Kauden lopussa hänet palkittiin Calder Memorial Trophylla, joka myönnetään vuoden parhaalle NHL-tulokkaalle. Ovetškinin ensimmäisellä NHL-kaudellaan saavuttama 52 maalin lukema on NHL-liigan kaikkien aikojen kolmanneksi paras tulokkaan tekemä maalimäärä ja hänen edellään tässä tilastossa ovat ainoastaan Teemu Selänne 76 maalilla ja Mike Bossy 53 maalilla.


title: Aleksandr Ovetškin

text: Toisella NHL-kaudella Ovetškin keräsi runkosarjassa tehopisteet 46+46=92. Vaikka pisteitä syntyikin vähemmän kuin tulokaskaudella, niin oli toinenkin kausi erinomainen, mistä osoituksena muun muassa valinta NHL:n All-Stars-kentälliseen.


title: Aleksandr Ovetškin

text: Kesken kauden Ovetškin teki Washingtonin kanssa pitkän 13-vuotisen sopimuksen, joka on NHL-historian toiseksi pisin. Vain NY Islandersin maalivahti Rick DiPietron sopimus oli kaksi vuotta pitempi. Ovetškinin sopimus Washingtonin kanssa loppuu vasta keväällä 2021. Sopimuksen kokonaisarvo on 124 miljoonaa dollaria mikä on suurin sopimus rahallisesti mikä NHL:ssä on tehty. Hänen peliesityksensä olivat runkosarjassa vertaansa vailla, sillä hän keräsi 82 ottelussa pisteet 65+47=112, joilla hän ansaitsi sekä piste- että maalipörssin voiton. Ovetškinista tuli kauden lopussa ensimmäinen pelaaja 2000-luvulla, joka oli onnistunut tekemään yli 60 maalia runkosarjassa. Ovetshkin oli ja on myös ensimmäinen pelaaja joka on voittanut Art Ross-, Hart-, Maurice Richard-, ja Lester B. Pearson Trophyt samalla kaudella Maurice Richard Trophyn julkistamisen jälkeen. Ovetshkin sai myös kauden päätteeksi Washington D.C.:n kaupungin avaimen. Washington sijoittui runkosarjassa kolmanneksi, ja näin Ovetškin pääsi ensimmäisen kerran urallaan pelaamaan NHL:n pudotuspelejä. Philadelphia kuitenkin pudotti Washingtonin heti ensimmäisellä kierroksella.


title: Aleksandr Ovetškin

text: Kaudella Ovetškin voitti jälleen maalipörssin 56 maalilla ja Washington selviytyi toista kertaa peräkkäin pudotuspeleihin. Mestaruuden voittanut Pittsburgh Penguins kuitenkin pudotti joukkueen toisella kierroksella. Capitalsin kaupattua kapteeninsa Chris Clarkin Columbus Blue Jacketsiin Ovetškin nimettiin seuransa historian 14. kapteeniksi tammikuussa 2010. Hän toimi aikaisemmin varakapteenina.


title: Aleksandr Ovetškin

text: Ovetškin saavutti NHL-uransa 500. tehopisteen vain 24-vuotiaana ottelussa New York Rangersia vastaan 4. helmikuuta 2010. Tuossa ottelussa Ovetškin antoi yhden maaliin johtaneen syötön sekä teki kaksi maalia, joista jälkimmäisellä, näyttävän harhautuksen päätteeksi tehdyllä osumalla hän saavutti 500 pisteen rajapyykin. Ovetškin oli yhdeksäs pelaaja, joka teki 500 pistettä viidellä ensimmäisellä NHL-kaudellaan.


title: Aleksandr Ovetškin

text: Kauden runkosarja sujui Ovetškinilta jälleen hyvin, vaikka hän kärsikin loukkaantumisista ja pelikielloista, ollen sivussa kymmenen runkosarjaottelua. Ovetškin oli pistepörssin kolmas 109:llä tehopisteellään, ja hänen edellään oli vain saman verran pisteitä, mutta yhden maalin enemmän tehnyt ja yhdeksän ottelua enemmän pelannut Sidney Crosby, sekä kolme pistettä enemmän tehnyt ja kymmenen ottelua enemmän pelannut Henrik Sedin 112:lla pisteellään. Kauden päätteeksi hänet valittiin jälleen NHL:n ensimmäiseen tähdistökentälliseen jo viidennen kerran peräkkäin aina tulokaskaudestaan lähtien. Näin ollen Ovetšhkin on NHL:n ainoa pelaaja, joka on pystynyt lunastamaan paikan ykköstähdistökentällisessä tulokaskaudestaan lähtien viiden peräkkäisen kauden aikana. Kaikesta Ovetšhkinin henkilökohtaisesta menestyksestä ja Capitalsin voittamasta Presidents’ Trophystä huolimatta kausi päättyi kuitenkin pettymykseen, kun Montreal Canadiens voitti Capitalsin sensaatiomaisesti pudotuspelien ensimmäisellä kierroksella otteluvoitoin 4–3.


title: Aleksandr Ovetškin

text: Kaudella Ovetškin voitti maalikuninkuuden kolmannen kerran 32 maalilla.


title: Aleksandr Ovetškin

text: Kaudella Ovetškin teki NHL-uransa 400. maalin 634. NHL-ottelussaan Washingtonin voittaessa Carolina Hurricanesin 4–2. Näin hänestä tuli kuudenneksi nopeimmin 400 maaliin yltänyt pelaaja NHL:n historiassa. Häntä nopeammin 400 maaliin ovat yltäneet Wayne Gretzky (436 ottelua), Mike Bossy (506), Mario Lemieux (508), Brett Hull (520) ja Jari Kurri (608). Ovetškinia lukuun ottamatta edellä mainittujen pelaajien urat ajoittuivat ainakin osittain 1980-luvulle sekä 1990-luvun alkupuolelle, jolloin NHL:ssä tehtiin selkeästi enemmän maaleja kuin sinä aikana, jona Ovetškin keräsi ensimmäiset 400 osumaansa. NHL-otteluissa tehtiin 1980-luvulla keskimäärin 3,56–3,95 maalia ja maalivahtien torjuntaprosentit liikkuivat 87,3 ja 88,0 prosentin välillä. Sen sijaan kaudesta 2005–2006 eli Ovetškinin tulokaskaudesta alkaen vuoden 2013 loppuun saakka maaleja tehtiin keskimäärin 2,52–2,93 per ottelu ja maalivahtien torjuntaprosentit kohentuivat 90,1 prosentista 91,5 prosenttiin. Ovetškin voitti NHL:n maalipörssin neljännen kerran urallaan kaudella 2013–2014, jonka aikana hän viimeisteli 51 maalia. Maalipörssin voitosta huolimatta hänen plus/miinus-lukemansa oli todella heikko −35.


title: Aleksandr Ovetškin

text: Kaudella Ovetškin teki jälleen yli 50 maalia, ja näin hänestä tuli kuudes NHL-pelaaja, joka on tehnyt vähintään 50 maalia ainakin kuudella eri kaudella. Aiemmin saavutukseen olivat yltäneet Mike Bossy, Marcel Dionne, Wayne Gretzky, Guy Lafleur ja Mario Lemieux. Ovetškin voitti kauden 2014–2015 päätteeksi maalipörssin 53 osumallaan ja teki sen aikana ylivoimamaaleja enemmän kuin kukaan muu, kaikkiaan 25 kappaletta. Pistepörssissä hän sijoittui neljänneksi 81 pisteellään. Ovetškin kohensi erityisesti puolustuspeliään ja edellisellä kaudella plus-miinus-tilastoon kerätyt 35 miinuspistettä parantuivat lukemaan +10. Kaudella Ovetškin voitti vuosien pudotuspelipettymysten jälkeen Stanley Cupin ja samalla pudostuspelien arvokkaimman pelaajan palkinnon Conn Smythe Trophyn.


title: Aleksandr Ovetškin

text: Ovetškin pelasi Dynamo Moskovan riveissä NHL:n työsulun aikana kaudella 2012–2013 tehden 40 tehopistettä 31 ottelussa. Vaikka Ovetškin siirtyi heti NHL-työsulun loputtua takaisin Washington Capitals -joukkueen riveihin, niin hänen nimensä kaiverrettiin venäläisen kosmonautin mukaan nimettyyn Gagarin Cup -palkintopokaaliin, joka annetaan KHL-jääkiekkoliigan voittaneelle joukkueelle.


title: Aleksandr Ovetškin

text: KHL:ssä Ovetškin käytti pelinumeroa 32 numeron 8 sijasta.


title: Aleksandr Ovetškin

text: Ovetškin on nuoresta iästään huolimatta osallistunut lukuisiin arvokisoihin. Hänellä on takanaan kahdet alle 18-vuotiaiden MM-kilpailut, kolmet nuorten MM-kilpailut, viidet aikuisten MM-kilpailut, World Cup -turnaus sekä Torinon 2006 ja Vancouverin 2010 olympialaiset. Hän oli mukana voittamassa Venäjälle kultaa vuoden 2008 MM-turnauksessa. Saksan MM-turnauksessa 2010 Ovetškinin joukkue nousi toista kertaa hänen maajoukkueurallaan finaaliin ja sai hopeaa. MM-pronssimitalit Ovetškinilla on vuosien 2005 ja 2007 turnauksista. Hän saapui myös kesken kisojen Slovakian MM-turnaukseen 2011, mutta jäi kuudessa ottelussa vaille tehopisteitä ja Venäjä hävisi pronssiottelussakin Tšekille maalein 4–7 ja sijoittui neljänneksi. Vuonna 2012 Ovetšhkin saapui Capitalsin pudottua NHL:n play-offsista maajoukkueen mukaan Ruotsiin, jossa Venäjä pelasi puolivälieräottelun Norjaa vastaan. Venäjä eteni aina Suomessa pelattavaan finaalin, jossa se voitti Slovakian numeroin 6–2 ja Ovetškin pelasi turnauksessa kolme ottelua ja teki niissä neljä tehopistettä. Sotshin olympiaturnauksessa Ovetskin teki vaatimattomat tehot 1+1.


title: Aleksandr Ovetškin

text: Käsistään taitava Ovetškin on suuresta koostaan huolimatta todella ketterä sekä nopea luistelija. Mies tunnetaan räjähtävän nopeasta ja tarkasta rannelaukauksestaan ja hän on ensisijaisesti maalintekijä, joskin kykenee kuitenkin myös rakentamaan tilanteita. Ovetškinilla on myös erittäin luja lyöntilaukaus, joka mahdollistaa hänen peluuttamisensa puolustajan paikalla ylivoimalla.


title: Aleksandr Ovetškin

text: Toisinaan Ovetškinilla on taipumusta myös vaisuun puolustuspelaamiseen ja ajoittain hän on saanut melko kovaakin kritiikkiä kahden suunnan pelaamisestaan.


title: Aleksandr Ovetškin

text: Maalintekijänä tunnettu Ovetškin on jokaisella NHL-kaudellaan tehnyt vähintään 30 maalia ja parhaimmillaan mies on takonut 65 maalia yhdessä kaudessa kaudella 2007–2008, joka on 2000-luvulla suurin yhden kauden maalimäärä.


title: Aleksandr Ovetškin

text: Ovetškin tunnetaan taiturimaisena ja nopeana kiekollisena pelaajana, mutta kiekottomana hän käyttää myös otteita, joista hänelle on aiheutunut pelirangaistuksia. Ovetškinin kehon kestävyyttä hänen pelityylilleen on kyseenalaistettu ja moni epäilee hänen uransa loppuvan toistuviin vammautumisiin.


title: Aleksandr Ovetškin

text: Ovetškinin nimi kirjoitetaan alkuperäisessä venäläisessä muodossaan "Александр Овечкин", joka suoraan latinalaiseen kirjoitusasuun muunnettuna on "Aleksandr Ovetškin". Englanninkielisissä maissa ja erityisesti NHL:ssä hänen sukunimestään suositaan kirjoitusasua "Ovechkin". Hänen pelipaidassaan NHL:ssä ja maajoukkueessa nimi on kirjoitusasussa "Ovechkin".


title: Aleksandr Ovetškin

text: Ovetškin tunnetaan NHL:ssä myös yleisesti lempinimellä Alex. Tätä saatetaan käyttää myös virallisemmissa yhteyksissä, kuten urheiluselostuksissa ja -statistiikassa. Pisterohmuna tunnetuksi tullut mies on myös saanut faneiltaan lempinimen "Aleksanteri Suuri" (). Häntä myös kutsutaan Pohjois-Amerikassa usein "Ovieksi" tai "Oviksi".


title: Aleksandr Ovetškin

text: Ovetškin tulee urheilullisesta perheestä: hänen äitinsä, Tatjana voitti olympiakultaa koripallossa Montrealissa 1976 ja Moskovassa 1980. Ovetškinin äidin sukujuuret ovat osittain mordvalaiset, joka on suomensukuinen kansa. Julkisuudessa on arvuuteltu, kuuluuko hän ersäläisiin vai mokšalaisiin, jotka ovat kaksi merkittävintä mordvalaisryhmää. Isä Mihail taas pelasi jalkapalloa Moskovan Dynamossa.


title: Aleksandr Ovetškin

text: Ovetškinin isoveli Sergei kuoli auto-onnettomuudessa Ovetškinin ollessa kymmenvuotias. Ovetškinin joukkueella oli veljensä kuolinpäivänä ottelu, jota hän ei kuitenkaan jättänyt väliin, koska hänen vanhempansa kehottivat häntä pelaamaan tapahtuneesta huolimatta. Ovetškin ei ole vielä aikuisiälläkään halukas puhumaan veljensä kuolemasta medialle toistuvista kyselyistä huolimatta. Hänellä on myös toinen veli, Mikhael.


title: Aleksandr Ovetškin

text: Ovetškin seurusteli venäläisen tennispelaaja Marija Kirilenkon kanssa, mutta he erosivat kesällä 2014.Tähtipelaajille poikkeuksellisesti Ovetškinin pelipaikka vaihtui vasemmalta laidalta oikeaan laitaan työsulun lyhentämällä kaudella 2012–2013. Sen aikana hän pelasi oikeana laitahyökkääjänä 44 ottelua 48:sta ja teki 23 viimeisessä runkosarjaottelussaan 23 maalia. Kauden päätteeksi Ovetškin voitti Hart Memorial Trophyn. Seurauksena pelipaikan muutoksesta ja äänestysjärjestelmässä ilmenneestä virheestä Ovetškin valittiin historiallisesti sekä NHL:n ykköstähtikentällisen oikeaksi laitahyökkääjäksi että kakkostähtikentällisen vasemmaksi laitahyökkääjäksi.


title: Aleksandr Ovetškin

text: Ovetškin teki NHL-uransa 600. maalin 990 ottelussa. Tehtyään 600. maalinsa Ovetškinista tuli NHL-historian neljäs pelaaja, joka teki 600 maalia alle tuhannessa ottelussa, edellään vain Wayne Gretzky (718 ottelua), Mario Lemieux (719 ottelua) ja Brett Hull (900 ottelua).


title: Dekantointi

text: Dekantointi on kemiallinen työmenetelmä, jonka avulla pyritään erottamaan niukkaliukoinen aines liuottimesta tai päinvastoin. Työmenetelmää voidaan käyttää, jos synteesissä saatu sakka, esimerkiksi niukkaliukoinen kuparioksidi, halutaan erottaa liuottimena toimivasta vedestä. Dekantointi suoritetaan siten, että sakan tai raskaamman nesteen annetaan laskeutua astian pohjalle ja kaadetaan sitten päällimmäinen nestekerros pois.


title: Dekantointi

text: Myös viinipullojen pohjalle kertynyt sakka ja kuraveden vesi erotetaan dekantoimalla.


title: FK Tom Tomsk

text: Tom on jalkapalloseura Tomskin kaupungista Siperiasta. Se pelaa Venäjän pääsarjassa. Se nousi korkeimmalle sarjatasolle vuodeksi 2005.


title: FK Tom Tomsk

text: Historiansa aikana joukkue on tunnettu useilla eri nimillä:


title: James Schamus

text: James Schamus (s. 7. syyskuuta 1959 Detroit) on yhdysvaltalainen elokuvakäsikirjoittaja, -tuottaja ja -professori.


title: James Schamus

text: Schamus opiskeli 1980-luvun alussa Kalifornian yliopistossa Berkeleyssä ja on vuodesta 1991 lähtien opettanut elokuvaa ja elokuvan historiaa Columbian yliopistossa New Yorkissa. Hän on tehnyt pitkään yhteistyötä Ang Leen kanssa, jonka kanssa hän käsikirjoitti ja tuotti esimerkiksi elokuvat "Syö juo mies nainen" ("Yin shi nan nu"), "Jäämyrsky" ("The Ice Storm") ja "Hiipivä tiikeri, piilotettu lohikäärme" ("Wo hu cang long"). Yhdessä he ovat tuottaneet kahdeksan kokopitkää elokuvaa.


title: James Schamus

text: Vuonna 2015 Schamus ohjaa ensimmäistä kokoillan elokuvaansa "Indignation", joka perustuu Philip Rothin samannimiseen romaaniin vuodelta 2008.


title: Piña Colada

text: Piña Colada on makea, rommipohjainen drinkki. Piña Colada valmistetaan vaaleasta rommista, makeutetusta kookoskermasta ja ananasmehusta.


title: Kuparioksidi

text:
Kuparioksidia on yleensä kahdenlaista:
Näistä kupari(I)oksidilla on tieteen ja tekniikan alalla enemmän käyttöä. Kuparioksidin käyttökohteita ovat mm. väriaineet sekä erittäin nopeasti palava termiitti.


title: Kuparioksidi

text: Lisäksi tunnetaan harvinaisemmat oksidit:


title: Kaliumkloraatti

text: Kaliumkloraatti KClO on voimakas läpinäkyvistä kiteistä koostuva hapetin, joka muodostaa hyvin epästabiileja seoksia rikin sekä fosforin kanssa. Kaliumkloraatin CAS-numero on 3811-04-9, sulamispiste 356 °C, moolimassa 122,55 g/mol. Aineesta käytetään myös nimeä "kaliumoksimuriaatti".


title: Kaliumkloraatti

text: Kaliumkloraattia valmistetaan joko hapettamalla sähkökemiallisesti kaliumkloridin vesiliuosta tai kloorikaasun ja kaliumhydroksidin välisellä reaktiolla. Kaliumkloraattia käytetään muun muassa tulitikuissa, aloiteräjähteissä sekä rikkaruohomyrkkynä.


title: Kaliumkloraatti

text: Kaliumkloraatti hajoaa seuraavalla nopealla eksotermisellä eli lämpöä vapauttavalla hapettumis-pelkistymisreaktiolla kiinteäksi kaliumkloridiksi (KCl) ja kaasumaiseksi hapeksi (O).


title: Biagio Marini

text: Biagio Marini (s. noin 1597 - k. 1665) oli italialainen säveltäjä ja viulisti, joka tunnetaan erityisesti säveltämästään instrumentaalimusiikista, joka vaikutti voimakkaasti sonaatin ja barokin tanssisarjan kehitykseen. Hän julkaisi uransa aikana lukuisia maallisia- ja uskonnollisia teoksia.


title: Biagio Marini

text: Marini valittiin muusikoksi Venetsian pyhän Markuksen kirkkoon vuonna 1615, josta hän palasi Bresciaan ja myöhemmin muutti Parmaan liittyen hoviorkesteriin. Vuodesta 1623 hän työskenteli Saksassa Neuburgin herttuan hovissa ja myöhemmin Düsseldorfissa. Lopulta hän palasi kotimaahansa ja työskenteli viimeiset vuotensa Venetsiassa, Vicenzassa ja Padovassa.


title: Olga Brusnikina

text: Olga Aleksandrovna Brusnikina (, s. 9. marraskuuta 1978 Moskova, Venäjän SFNT, Neuvostoliitto) on venäläinen kilpauransa päättänyt taitouimari, olympiavoittaja, maailman- ja euroopanmestari.


title: Olga Brusnikina

text: Brusnikina voitti olympiakultaa pariuinnissa yhdessä Marija Kiseljovan kanssa Sydneyssä 2000. Joukkueohjelmassa hän saavutti kultaa Sydneyssä sekä Ateenassa 2004. Atlantan kisoissa 1996 hän oli joukkueohjelman neljäs. MM-kilpailuista Brusnikina voitti neljä ja EM-kilpailuista 11 kultamitalia..


title: Simon Cowell

text: Simon Philip Cowell (s. 7. lokakuuta 1959 Barnet, Lontoo, Englanti) on televisiotuottaja, musiikkialan A&R-johtaja ja tunnettu televisioesiintyjä. Cowell on luonut uransa ja varallisuutensa menestymällä musiikkiteollisuuden kykyjenetsijänä. Hänet tunnetaan parhaiten ”ilkeänä tuomarina” televisio-ohjelmista "Pop Idol", "American Idol", "Britain’s Got Talent" ja "The X Factor". Cowell omistaa Syco-yrityksen ja sen tytäryhtiön Syco Music, joka on levy-yhtiö.


title: Simon Cowell

text: Simon Cowell syntyi 7. lokakuuta 1959 Lontoossa. Hänen isänsä Eric oli kiinteistöalalla ja äitinsä Julie entinen tanssija. Cowell on juutalais-skottilais-englantilaista syntyperää. Hän lopetti koulunkäynnin 16-vuotiaana ja vältteli aluksi töitä, joita hänen isänsä hänelle yritti järjestää. Lopulta hän aloitti työt EMI Music Publishing -levy-yhtiössä, jossa hänen isänsä oli korkeassa asemassa.


title: Simon Cowell

text: Cowellin ensimmäinen työ oli EMI:n postihuoneessa, mutta hän nousi nopeasti tuottajaksi, A&R-henkilöksi ja kykyjenetsijäksi. Hän kuitenkin lähti yhtiöstä ja perusti E&S Music -yhtiön EMI:n esimiehensä kanssa. Muutaman vuoden jälkeen Cowell lähti E&S Musicista ja perusti 1985 levy-yhtiön nimeltä Fanfare Records. Hän teki silloisesta tyttöystävästään Sinittasta menestyvän artistin kappaleilla "So Macho" ja "Toyboy" sekä julkaisi Power Rangers -televisiosarjan teemakappaleen. Fanfare Records meni nurin 1989, ja takaisin vanhempiensa luo muuttanut Cowell jatkoi uraansa BMG:llä A&R-konsulttina. Siellä hän menestyi hyvin uusien kykyjen löytäjänä: he myivät yhteensä 150 miljoonaa levyä ja saivat 70 listahittiä.


title: Simon Cowell

text: Vuonna 2001 Cowell palkattiin Simon Fullerin kehittämään brittiläiseen "Pop Idol" -kykyjenetsintäohjelmaan tuomariksi. Seuraavana vuonna sarja alkoi Yhdysvalloissa nimellä "American Idol", ja Cowell aloitti sen tuomarina yhdessä Paula Abdulin ja Randy Jacksonin kanssa. Cowellin tyyli puhua kilpailijoille oli alusta alkaen brutaalin suora, kuten "Olet kehittänyt uuden kidutusmuodon".


title: Simon Cowell

text: Cowell loi vuonna 2003 kansainvälisen laulukvartetin Il Divon, josta tuli suurmenestys, sekä tuotti Leona Lewisin musiikkia.


title: Simon Cowell

text: Cowellin tuotantoyhtiö SYCOtv aloitti "The X Factor" -kykyohjelman vuonna 2004, ja Cowell itse toimi sen tuomarina. Fuller haastoi Cowellin oikeuteen Idol-konseptin plagioinnista, ja juttu soviteltiin oikeuden ulkopuolella. Cowell tuotti vuonna 2006 myös ABC:n sarjan "American Inventor" ja loi NBC:n sarjan "America's Got Talent".


title: Simon Cowell

text: Vuoden 2010 "American Idol" -kausi jäi Cowellin viimeiseksi ohjelmassa, koska hän halusi keskittyä kokonaan "X Factorin" tuomaroinnille.. Cowell toi "X Factorin" Yhdysvaltoihin vuonna 2011.


title: Simon Cowell

text: Cowell sanoo "X Factoriin" vuonna 2010 osallistuneen, myöhemmin suursuosioon nousseen One Directionin kokoamisen olleen yksin hänen ajatuksensa.


title: Simon Cowell

text: Entertainment Weekly valitsi Cowellin yhdeksi vuoden 2004 viihdyttäjistä, ja Forbes valitsi hänet vuonna 2007 kolmanneksi TV-kasvojen listallaan. Cowellin palkkio vuoden 2006 "American Idolista" oli 40 miljoonaa dollaria. Cowell loi myös "Idol Gives Back" -hyväntekeväisyyskeräyksen, jolla kerättiin 76 miljoonaa dollaria.


title: Simon Cowell

text: Cowell on vieraillut "Simpsonit"-sarjan jaksoissa ”Välkky ja välkympi” ja ”Tuomion hetket”.


title: Simon Cowell

text: Cowell ei ole koskaan ollut naimisissa. Hän oli vuosina 2009–2012 kihloissa meikkitaiteilija Mezhgan Hussainyn kanssa. Cowell seurustelee nykyisin Lauren Silvermanin kanssa. He saivat pojan vuonna 2014.


title: Simon Cowell

text: Cowell on kiistänyt julkisuudessa toisinaan esiin nousevat huhut ja väitteet, joiden mukaan hän olisi homoseksuaali.


title: Simon Cowell

text: Cowell kannattaa julkisesti Britannian konservatiivipuoluetta.


title: Simon Cowell

text: Vuonna 2003 Cowell julkaisi muistelmansa, televisiossa käyttämänsä lausahduksen mukaan nimetyn "I Don't Mean to be Rude, But...", jossa hän kuvailee lapsuuttaan ja kokemuksiaan levyalalla.


title: Simon Cowell

text: Cowellin omaisuuden arvoksi huhtikuussa 2012 arvioitiin 350 miljoonaa dollaria.


title: Paula Abdul

text: Paula Julie Abdul (s. 19. kesäkuuta 1962 San Fernando, Kalifornia) on yhdysvaltalainen tanssija, koreografi, laulaja ja televisiokasvo.


title: Paula Abdul

text: Paula Abdul aloitti uransa Los Angeles Lakersin cheerleaderinä. Hän nousi kuuluisuuteen nopeasti, kun hän alkoi musiikkivideoiden yleistyessä tehdä niihin koreografioita ja esiintyä itsekin videoilla. 1980-luvun lopulla ja 1990-luvun alussa hän nousi laulajana maailmanlaajuiseen suosioon hiteillään ”Straight Up”, ”Forever Your Girl”, ”Cold Hearted Snake”, ”(It’s Just) The Way That You Love Me” ja ”Opposites Attract”.


title: Paula Abdul

text: Abdul nousi uudelleen julkisuuteen, kun hänestä tuli maailmanlaajuisesti tunnettu nimi "American Idolin" sympaattisena tuomarina vuonna 2002. Hän toimi tuomarina yhteensä kahdeksan tuotantokauden ajan, vuoteen 2009 asti. "American Idolin" yhdeksännellä kaudella Abdul esiintyi finaalissa vierailevana tähtenä.


title: Paula Abdul

text: Paula Abdul syyttää pitkästä tauostaan lento-onnettomuutta, johon hän joutui vuonna 1992. Laulaja loukkaantui pakkolaskussa niin, että hän joutui luopumaan erittäin menestyksekkäästä poptähden urastaan kolmen vuoden kuluttua onnettomuudesta.


title: Paula Abdul

text: Abdulin äiti on kanadalainen konserttipianisti Lorraine Rykiss ja isä on syyrialainen, joka varttui Brasiliassa. Molemmat ovat juutalaisia.


title: Paula Abdul

text: Paula Abdul on myynyt maailmanlaajuisesti yli 53 miljoonaa levyä. Lisäksi hänet on palkittu Grammy-palkinnolla, kahdella Emmy-palkinnolla, kahdella People’s Choice -palkinnolla ja seitsemällä Music TV -palkinnolla.


title: Patrice Bergeron

text: Patrice Bergeron (s. 24. heinäkuuta 1985 Ancienne-Lorette, Quebec) on kanadalainen jääkiekkoilija, jonka seura on Boston Bruins. Hänen pelipaikkansa on keskushyökkääjä. Bruins varasi Bergeronin vuoden 2003 varaustilaisuudessa varausnumerolla 45. Hän siirtyi juniorisarjasta Bruinsin joukkueeseen heti kaudeksi , ja hän onkin noussut yhdeksi Bostonin avainpelaajista. Kaudella Bergeron voitti Bostonin sisäisen piste- ja maalipörssin 81 ottelussa pistein 31+42=73. Samalla hän sijoittui koko NHL:n pörssissä sijalle 42. Bergeron tuli toiseksi jääkiekon MM-kisojen 2006 pistepörssissä maajoukkuetoverinsa Sidney Crosbyn jälkeen pistein 6+8=14.


title: Patrice Bergeron

text: Bergeron teki 2006 elokuussa pitkän viisivuotisen jatkosopimuksen Bruinsin kanssa. Yhteensä viidestä kaudesta tuli palkkaa 23,75 miljoonaa dollaria, eli hän sai 4,75 miljoonaa jokaisella kaudella. Bergeron teki uransa ensimmäisen hattutempun 6–0-voitossa Ottawa Senatorsia vastaan 11. tammikuuta 2011. Kolmas maali syntyi toisessa erässä ajassa 14:07. Bergeronia pidetään yleisesti yhtenä maailman parhaimpana puolustavana hyökkääjänä.


title: Marko Kristal

text: Marko Kristal (s. 2. kesäkuuta 1973 Tallinna, Viron SNT, Neuvostoliitto) on virolainen jalkapalloilija, pelipaikaltaan keskikenttäpelaaja.


title: Marko Kristal

text: Viron maajoukkueessa Kristal pelasi 143 ottelua vuosina 1992–2005 ja teki niissä yhdeksän maalia. Hän päätti maajoukkueuransa 20. huhtikuuta 2005 otteluun Norjaa vastaan.


title: Marko Kristal

text: Seuratasolla Kristal on edustanut pääosan urastaan Tallinnan Floraa. Hän pelasi myös Suomessa FC Lahdessa. Nykyään hän toimii Floran apuvalmentajana.


title: Kahdeksas ristiretki

text: Kahdeksas ristiretki vuonna 1270 oli Ludvig IX:n järjestämä ristiretki jonka alkuperäinen tavoite oli avustaa ristiretkeläisvaltioiden jäänteitä Syyriassa. Retki kuitenkin päätyi Tunisiaan, jossa Ludvig vietti kaksi kuukautta ennen kuin kuoli vatsatautiin.


title: Kahdeksas ristiretki

text: Tuohon aikaan mamelukit laajensivat valtaansa itäisellä Välimerellä. Jerusalemin kuningas oli vetäytynyt Akkoon, ja Ludvig halusi lähteä hänen avukseen. Ludvigin veli Anjoun Kaarle I taivutteli veljensä aloittamaan retken Tunisian valloituksella sillä verukkeella että Tunisiasta käsin olisi helpompi hyökätä Syyriaan ja Egyptiin. Tunisian sulttaanilla oli yhteyksiä Espanjaan, joten saattoi kuvitella että hän olisi käännytettävissä kristinuskoon. Tämä palveli ennen kaikkea Kaarlen omia valtapyrkimyksiä, sillä mamelukit havittelivat myös Sisiliaa.


title: Kahdeksas ristiretki

text: Retkeläiset saapuivat Afrikkaan heinäkuussa ja sairastuivat saastuneesta juomavedestä. Ludvig kuoli samana päivänä kuin Kaarle saapui paikalle. Kaarle julisti Ludvigin pojan Filip III Rohkean uudeksi kuninkaaksi, mutta tämän alaikäisyyden takia otti itse ristiretken johdon käsiinsä.


title: Kahdeksas ristiretki

text:
Piiritysjoukkojen jatkuvan sairastelun takia Tunisin piiritys lopetettiin lokakuun 30. Sopimus sulttaanin kanssa takasi kaupungin munkeille vapauden harjoittaa uskontoaan, ja jonkinlaiset vapaakauppaoikeudet, joten ristiretkeä voidaan hyvällä tahdolla sanoa menestykseksi.
Kaarle liittoutui Englannin Edvard Pitkäjalan kanssa. Kun Kaarle jatkoi Tunisian piiritystä, Edvard iski Syyriaan. Syyrian retki, Yhdeksäs ristiretki, lasketaan joskus osaksi kahdeksatta.


title: Marija Kiseljova

text: Mаrija Aleksandrovna Kiseljovа (, s. 28. syyskuuta 1974 Samara, Venäjän SFNT, Neuvostoliitto) on venäläinen kilpauransa päättänyt taitouimari, olympiavoittaja, maailman- ja euroopanmestari.


title: Marija Kiseljova

text: Kiseljova voitti pariuinnin olympiakultaa Sydneyssä 2000 Olga Brusnikinan kanssa. Joukkuekilpailussa hän voitti kultaa Sydneyssä ja Ateenassa 2004. MM-kilpailuista Kiseljova voitti kaksi ja EM-kilpailuista yhdeksän kultamitalia.


title: Marija Kiseljova

text: Kiseljova on myös toiminut Heikoin Lenkki-visailuohjelma venäläisen version juontajana.


title: Äänekosken Huima

text: Äänekosken Huima on vuonna 1904 perustettu äänekoskelainen urheiluseura. Seura tunnetaan erityisesti koripallojoukkueistaan niin miehissä kuin naisissakin. Naisten koripallojoukkue pelaa pääsarjatasolla Naisten Korisliigassa. Seuran jalkapallojoukkue pelaa Keski- ja Itä-Suomen Kolmosessa. Muita lajeja ovat muun muassa hiihto ja paini. Huima on Keski-Suomen vanhin urheiluseura. Vuonna 2006 seurassa oli 2 850 jäsentä, joista alle 19-vuotiaita oli 1 010.


title: Äänekosken Huima

text: Seura syntyi työväen urheilun yleisseuraksi paperiteollisuustaajamaan vuonna 1904. Seuran lippuun ommeltiin tunnus "Eläköön urheilu". Kansalaissodan synnyttämässä kahtiajaossa Huima liittyi Työväen urheiluliittoon, jossa oli alkuvuosikymmeninä voimakasta poliittista kuohuntaa. Yhtenä huolenaiheena oli kärkipään urheilijoiden siirtyminen "porvariliittoon". Niinpä seuran vuosikertomuksessa 1924 korostettiin, että "Jokaisella seuran jäsenellä tulee olla velvollisuuden tunto seuraansa kohtaan. Jos ristiriitaisuus ja oman voiton pyynti jatkuu, kulkee seura auttamattomasti rappeutumista kohti." Seura osoittikin voimaansa esimerkiksi vahvalla panoksella TUL:n ensimmäisiin liittojuhliin 1927. Jäseniä seuralla oli noin 300 ja sen piiriin sisältyi monipuolisesti eri lajeja, varsinkin paini ja voimistelu. Vahvana TUL:n kilpaveljenä oli naapuriseura Suolahden Urho.


title: Äänekosken Huima

text: Voima- ja kamppailulajit tulivat sotien jälkeen vahvasti mukaan seuran toimintaan, mutta samaan aikaan alkoi myös palloilun juurtuminen Äänekoskelle. Vuoden 1948 aikoihin oli sekä jalkapallossa että koripallossa vahva jaosto, mutta niiden läpimurto tapahtui vahvasti 1960-luvulla. TUL:laisuus ja TUL:n itsenäisyys oli myös vahvasti sotien jälkeisen ajan teemana, mutta paikallisen toisen seuran Äänekosken Urheilijoiden kanssa on tehty epävirallinen sopimus lajeihin keskittymisestä. Seuran keväinen kävely- ja hölkkätapahtuma on järjestetty 25 vuoden ajan 1980-luvun lopulta alkaen, ja sille on annettu nimi "Huima patikka".


title: Äänekosken Huima

text: Koripallossa Huima nousi miesten mestaruussarjaan vuonna 1975 (SM-sarjan 1975–1976 taulukko) ja pelasi siellä vuoteen 1978. Uudelleen SM-sarjassa se oli 1981–1982, 1986–1987 ja 1996–2005. Koripallon naisjoukkue on noussut sittemmin seuran menestyksekkäimmäksi joukkueeksi. Naisjoukkue oli ensimmäisen kerran SM-sarjassa kaudella 1996–1997. Yksi seuran pitkäaikaisista pelaajista on Kenya Robinson.. Naisjoukkue on ollut mitaleilla seuraavasti:


title: PopMart

text: PopMart Tour oli irlantilaisen rock-yhtye U2:n vuosina 1997–1998 järjestämä kiertue, joka seurasi yhtyeen vuoden 1997 studioalbumia "Pop". Kiertueella U2 konsertoi stadioneilla ja tapahtumapuistoissa Pohjois- ja Etelä-Amerikassa, Euroopassa, Australiassa, Aasiassa ja Afrikassa. PopMart Tourin myötä U2 saapui konsertoimaan myös Suomeen ensimmäisen kerran sitten vuoden 1982, kun yhtye esiintyi Helsingin olympiastadionilla vuoden 1997 elokuussa. Tyyliltään kiertue oli jatkoa U2:n edelliselle kiertueelle, Zoo TV Tourille. PopMart Tour teki pilkkaa muun muassa populaarikulttuurista, kaupallisuudesta ja konsumerismista: sen nimen Mart-osa ivailee tuhlaavaisuudelle, ja U2:n kiertueesta järjestämä tiedotustilaisuus pidettiin New Yorkissa Kmart-tavaratalossa.


title: PopMart

text: Lavarakennelmansa puolesta PopMart Tour oli jopa massiiviseksi luonnehdittua Zoo TV Touria monimutkaisempi ja suurempi kokonaisuus. PopMart-lavarakennelmassa oli mukana muun muassa 46 metriä korkea LED-näyttö, 30 metriä korkea kultainen holvikaari ja sitruunan muotoinen diskopallo. Myös U2:n lavapukeutuminen mukaili jo Zoo TV Tourin aloittamaa roolileikkiä: kitaristi The Edge oli pukeutunut cowboyksi, rumpali Larry Mullen Jr. sotilaaksi ja basisti Adam Clayton vangiksi tai rakennustyöläiseksi. Laulaja Bonon asusteet vaihtelivat nahka-asusta Fidel Castro -tyyliseen univormuun.


title: PopMart

text: U2 esiintyi PopMart Tourin aikana lähes neljälle miljoonalle kuulijalle, ja kiertue vei yhtyeen ensimmäisen kerran esiintymään Etelä-Amerikkaan, Etelä-Afrikkaan ja Israeliin. 93 konserttia kattanut kiertue käynnistyi Nevadan Whitneysta vuoden 1997 huhtikuussa ja päättyi Johannesburgiin maaliskuussa 1998. U2:n manageri Paul McGuinness oli järjestänyt kiertueen alkavaksi kesken "Pop"-albumin työstämisen, joten yhtyeen aika harjoitteluun ja valmistautumiseen kiertuetta varten oli rajallinen.


title: PopMart

text: Konsertit alkoivat yleensä näin: U2 turvamiesten ympäröimänä marssi yleisön halki, lavalle päästyään The Edge, Adam Clayton ja Larry Mullen jr. alkoivat valmistautua soittamaan samalla kun Bono lämmitteli yleisöä sparraten kuin nyrkkeilijä. Lämmittelijää yhtyeellä ei ollut, ainoa musiikki mitä yleisö kuuli ennen U2:sta, oli M-yhtyeen "PopMuzik", jota U2 oli miksannut. U2:n ensimmäinen kappale oli poikkeuksetta "MOFO". Lavashow'n täydensi lavasteiden valoshow, mutta myös televisio, joka näytti populaarikulttuurin kuvia, kuten Andy Warholin maalauksia, pätkiä piirretyistä ja animoituja värikkäitä kuvia, jotka liikkuivat musiikin tahtiin.


title: PopMart

text: Kiertue ja levy saivat aluksi huonot arvostelut kriitikoilta, koska "Pop" oli lanseerattu liian aikaisin, eikä U2 saanut harjoitella kappaleita tarpeeksi, ne eivät toimineet kiertueella niin hyvin, kuten aikaisempien kiertueiden kappaleet. mm. Las Vegasissa U2 joutui keskeyttämään ja aloittamaan "Staring at the Sunin" alusta lukuisten virheiden takia. Eurooppaan saavuttua kappaleet toimivat paremmin ja eurooppalaiset lehdet arvostelivat kiertueen mainioksi. Toisaalta yhtyeen fanit eivät sisäistäneet kiertueen "vitsiä" ja tunsivat että U2 oli pettänyt heidät pukeutumalla oudosti, esittämällä kappaleita huonosti ja laulamalla karaokea.


title: PopMart

text: Kiertue videoitiin kahdesti, Mexico Cityssä vuonna 1998 ja Helsingissä vuonna 1997. Näistä Mexico Cityn konsertti on julkaistu VHS:nä (PopMart Live From Mexico City) ja on liikkunut huhuja, että Mexico City julkaistaisiin DVD:nä fanien pyynnöstä. Mexico Cityn konsertista on julkaistu myös live-cd, joka on tosin saatavilla vain Propaganda-sivuston jäsenille. Kriitikoiden mielestä tosin Helsingin keikka oli yksi U2:n parhaimmista PopMartin aikana. Helsingin konsertista on julkaistu kaksi musiikkivideota, Please ja MOFO.


title: Innocentius IV

text: Innocentius IV syntymänimeltään Sinibaldo de Fieschi (1180–1254) oli paavina 25. kesäkuuta 1243 – 7. joulukuuta 1254. Hän oli lähtöisin korkea-arvoisesta genovalaissuvusta, opiskeli Parmassa ja Bolognassa ja oli yksi oman aikansa parhaita kirkkojärjestyksen tuntijoita. Hänen edeltäjänsä Celestinus IV hallitsi vain kahdeksantoista päivää, joten Innocentius oli käytännössä Gregorius IX:n seuraaja.


title: Innocentius IV

text: Fredrik II ei vaikuttanut alistuvan paavin ehdottomaan ylivaltaan, joten Innocentius pakeni Roomasta 1244 Genovaan ja Lyoniin, ja palasi Roomaan vasta Fredrikin kuoltua 1253. Loppuelämänsä hän käytti siihen, että yritti kammeta Fredrikin poikaa Manfredia vallasta.


title: Innocentius IV

text: Innocentius IV:n bulla "Ad extirpanda" antoi inkvisitiolle luvan hankkia tunnustuksia kerettiläisiksi epäillyiltä kiduttamalla.


title: Sikorsky UH-60 Black Hawk

text: Sikorsky UH-60 Blackhawk on Yhdysvaltain maavoimien käyttämä kuljetushelikopteri. Se on suunniteltu rintamakäyttöön rynnäkköjä, maahanlaskuja sekä lääkintäevakuointeja varten. Se on suunniteltu kuljettamaan 11 taisteluvarustuksessa olevaa sotilasta ja se kykenee siirtämään myös 105 millimetrin haupitsin ja 30 kranaattia.


title: Sikorsky UH-60 Black Hawk

text: Black Hawkit otettiin laajaan käyttöön 1978. Ensimmäinen UH-60A lensi ensilentonsa 1974 ja oli tulosta UTTAS-ohjelmasta (Utility Tactical Transport Aircraft System). Sen tarkoituksena oli korvata UH-1 Huey rynnäkkökäytössä.


title: Sikorsky UH-60 Black Hawk

text: UTTAS-ohjelmassa elokuussa 1972 Sikorskyn S-70 (1972) ja Boeingin YUH-61A Vertol (1974).


title: Sikorsky UH-60 Black Hawk

text: Boeing Vertol YUH-61A:ssa oli nelilapainen komposiittiroottori ja siinä oli General Electric T700 -moottori, kuten myös Sikorsky YUH-60A:ssa. Myös Boeing Vertol kykeni kuljettamaan 11 sotilasta varusteineen. Joulukuussa 1976 Sikorsky voitti kilpailun ja Sikorsky UH-60A nimettiin Black Hawkiksi, Mustaksi Haukaksi.


title: Sikorsky UH-60 Black Hawk

text: Black Hawk on divisioonatason helikopteri, missä on huomattavia parannuksia UH-1 Huey:hin. Siinä on kolmen hengen miehistö. Se kykenee kuljettamaan neljää paaria, mikäli kahdeksan sotilaan istuimet poistetaan. Lentäjällä ja perämiehellä ovat panssaroidut istuimet. Helikopterin panssarointi kestää 23 millimetrin ammukset. Lastinkäsittelyyn helikopterissa on lastikoukku.


title: Sikorsky UH-60 Black Hawk

text: Helikopteriin voidaan asentaa kaksi 7,62 millimetrin M60D-konekivääriä M144-asejärjestelmällä varustettuna ja siinä voidaan käyttää M130-infrapunahäirintälaitteistoa.


title: Sikorsky UH-60 Black Hawk

text: Black Hawkin nelilapainen roottori on tehty lasikuidusta ja titaanista ja siinä on kaksi 1 622 hevosvoiman General Electric T700-GE-700 -turbomoottoria, jotka tuottavat helikopterille 262 km/h:n nopeuden.


title: Sikorsky UH-60 Black Hawk

text: Ensimmäiset Black Hawkit saavuttivat 25 vuoden käyttöaikansa lopun 2002. Ensimmäiset käyttöikää pidentävät ohjelmat alkoivat 1999 alussa.


Dear Land of Guyana, of Rivers and Plains ("Rakas Guyana, virtojen ja tasankojen maa") on Guyanan kansallislaulu. Laulun on sanoittanut Archibald Leonard Luker ja säveltänyt Robert Cyril Gladstone Potter. Se valittiin Guyanan kansallislauluksi kuukausi ennen maan itsenäistymistä vuonna 1966.


title: Jamie Cullum

text: Jamie Cullum (s. 20. elokuuta 1979 Essex) on englantilainen laulaja, säveltäjä ja jazzpianisti. Joiltakin levyiltä on löydettävissä myös funkin ja soulin tapaista jammailua. Cullum on tehnyt sovituksia vanhoista ja tunnetuista jazz-klassikoista, esimerkiksi kappaleista ”What a Difference a Day Made” ja ”I Could Have Danced All Night”. Nykyiseen kokoonpanoon kuuluvat Jamien lisäksi basisti Geoff Gascoyne ja rumpali Sebastian DeKrom.


title: Jamie Cullum

text: Jamie on naimisissa kirjailija Sophie Dahlin kanssa. Heillä on kaksi tytärtä.


title: Jamie Cullum

text: Jamie Cullum syntyi 20. elokuuta 1979 Itä-Englannissa Essexissä. Hän on opetellut pianistin ja laulajan taidot enimmäkseen itse nuoruusvuosiensa muutamia pianotunteja lukuun ottamatta. Ensimmäinen levy Heard It All Before julkaistiin vuonna 1999 ja se oli omakustanne. Tämän vuoksi alkuperäisiä kopioita on tehty vain noin 500 kappaletta ja niitä onkin myöhemmin myyty kovalla hinnalla. Yliopisto-opintojensa jälkeen vuonna 2002 Cullum julkaisi toisen levynsä Pointless Nostalgicin. Vuonna 2003 hän teki sopimuksen levy-yhtiö Universalin kanssa.


title: Jamie Cullum

text: Samana vuonna julkaistiin Cullumin kolmas levy Twentysomething, joka saavutti suurta suosiota etenkin Ison-Britannian listoilla ja jota on myyty lähes kolme miljoonaa. Jamie yhdisteli levyllään poppia ja jazzia valloittavalla tavalla, joka sai etenkin nuoret kiinnostumaan jazz-musiikista. Yhdysvalloissa hitiksi muodostui elämyksellinen pop-kappale ”All At Sea”.


title: Jamie Cullum

text:
Neljäs levy Catching Tales (2005) on tyyliltään huomattavan erilainen kuin Cullumin aikaisempi tuotanto. Yleisvaikutelma on melko kaupallinen ja Twentysomething-albumilta mieleen jäänyt positiivinen ja rento tunnelma jää uudella levyllä vähäisemmäksi. Neljän albumin lisäksi Cullumilta on ilmestynyt joukko erilaisia singlejä, Twentysomething Special Edition sekä DVD-konserttitaltiointi.
Albumilta "Twentysomething"


title: Jamie Cullum

text: Albumilta "Twentysomething Special Edition"


title: Jamie Cullum

text: Albumilta "Catching Tales":


title: Jamie Cullum

text: Albumilta "The Pursuit":


title: Lisa Fernandez

text: Lisa Fernandez (s. 22. helmikuuta 1971, New York) on yhdysvaltalainen entinen softballpelaaja, maailmanmestari ja olympiavoittaja. Fernandezin isä (puoliammattilainen baseballpelaaja) muutti Yhdysvaltoihin Kuubasta ja äiti Puerto Ricosta (äiti pelasi New Yorkissa stickballia).


title: Lisa Fernandez

text: Fernandezin pelipaikka on syöttäjä. Hän on voittanut olympiakultaa kolme kertaa: 1996, 2000 ja 2004. Maailmanmestaruuksia hänellä on neljä: 1990, 1994, 1998 ja 2002. Pan Amerikan kisoista on kaksi voittoa vuosilta 1991 ja 1999.